|  |
| --- |
| សេចក្តីសង្ខេប​រួម |

**សេចក្តីផ្តើម - ការវិនិយោគ​រួម​លើ​វិស័យ​ពិការភាព និង​អំពើ​ហិង្សា​ពាក់ព័ន្ធ​នឹង​យេនឌ័រ (GBV)**

ប្រទេស​អូស្ត្រាលី​ មាន​គោលបំណង​ប្រើប្រាស់​អភិក្រម​រួមបញ្ចូលគ្នាតែមួយសម្រាប់អនុវត្ត​សកម្មភាព​របស់ខ្លួនក្នុង​វិស័យ​ពិការភាព និង​អំពើ​ហិង្សា​ពាក់​ព័ន្ធ​នឹង​យេនឌ័រ​នៅ​កម្ពុជា តាមរយៈកម្មវិធី​ថ្មីមួយ​ដែល​​មាន រយៈពេល ៥ ឆ្នាំ ​​មាន​មូលដ្ឋាន​ផ្អែក​លើ​សមិទ្ធផល​សម្រេចបាន តាមរយៈ​ការវិនិយោគលើ​ការ​បញ្ចប់​អំពើ​ហិង្សា​លើ​ស្ត្រី (EVAW) និង​កម្មវិធី​លើកកម្ពស់​សិទ្ធិជនពិការ​នៅ​កម្ពុជា (DRIC) ដែល​ត្រូវបាន​អនុវត្ត​កន្លងមក[[1]](#footnote-2) ។ កម្មវិធី​ថ្មី​នេះ​នឹង​គាំទ្រ​ដល់​វឌ្ឍនភាព ដែល​រាជរដ្ឋាភិបាល​កម្ពុជា​សម្រេចបាន តាមរយៈកម្មវិធី​គាំពារសង្គម និង​កំណែទម្រង់​ការ​គ្រប់គ្រង​ហិរញ្ញវត្ថុ​សាធារណៈ (PFM)។ គេរំពឹងថា ការ​ប្រើប្រាស់​អភិក្រម​រួមបញ្ចូល​គ្នា​តែ​មួយ​បែបនេះ នឹង​អាច​បំពេញ​តម្រូវការ​ផ្តល់​សេវា​បច្ចុប្បន្ន ធ្វើឲ្យ​ការគ្រប់គ្រង​សកម្មភាព​អាច​ធ្វើទៅបាន​ប្រកប​ដោយ​ប្រសិទ្ធភាព សម្របសម្រួល​ការងារ​ដែល​ត្រូវ​អនុវត្តរួមគ្នា​រវាង​វិស័យទាំងពីរ និង​ផ្តល់​ប្រយោជន៍មកវិញ​ខ្ពស់ពី​ថវិកា​ដែល​បាន​ចំណាយ។​

**បញ្ហាប្រឈម​នៃ​ការ​អភិវឌ្ឍ ដែល​បង្ក​ផលលំបាក​ដល់​ការ​ផ្តល់​សេវា​ដល់​ស្ត្រី​រងគ្រោះ​ដោយសារ​អំពើ​ហិង្សា​ពាក់ព័ន្ធ​នឹង​យេនឌ័រ ឬ​ជនពិការ**

ក្នុង​ចំណោម​ស្ត្រី​នៅ​កម្ពុជា​អាយុ ១៥-៦៤ ឆ្នាំ ធ្លាប់មាន​ដៃគូ​ហើយ ៥ នាក់ មាន​ម្នាក់ ធ្លាប់​ទទួល​រង​អំពើ​ហិង្សា​ផ្លូវកាយ ឬ​ផ្លូវភេទ

អំពើ​ហិង្សា​ពាក់ព័ន្ធ​នឹង​យេនឌ័រ​លើ​ស្ត្រី នៅបន្តជា​បញ្ហា​ ក្នុង​ប្រទេស​កម្ពុជា។​ ក្នុង​ចំណោម​ស្ត្រី​នៅ​កម្ពុជា​អាយុ ១៥-៦៤ ឆ្នាំ ធ្លាប់មាន​ដៃគូ​ហើយ ៥ នាក់ មាន​ម្នាក់បានរាយការណ៍ថាធ្លាប់​ទទួល​រង​អំពើ​ហិង្សា​ផ្លូវកាយ ឬ​ផ្លូវភេទ ឬ​អំពើ​ហិង្សា​ទាំងពីរ​ប្រេភទ បង្ក​ឡើង​ដោយ​ដៃគូ​ស្និទស្នាល​ ក្នុង​ជីវិត​របស់ពួកគេ និង​មាន ៨ ភាគរយ ធ្លាប់ទទួលរង​អំពើ​ហិង្សា​ប្រភេទ​នេះ ក្នុង​រយៈពេល ១២ ខែ ចុងក្រោយ។​ អត្រា​នៃ​ការទទួលរង​អំពើ​ហិង្សា​ទាំងពីរ​ប្រភេទនេះ មាន​កម្រិត​រឹតតែខ្ពស់ នៅ​តំបន់​ជនបទ។[[2]](#footnote-3) ស្ត្រី​ជា​ច្រើន​នាក់ ពុំបាន​ស្វែងរក​ជំនួយឡើយ ដោយ​សារ​​កង្វះ​សេវាសមស្រប​ផង និងកង្វះ​ការ​យល់ដឹង ចំណេះដឹង និង​សមត្ថភាព​​របស់អ្នក​ផ្តល់​សេវា ដែល​ចាំបាច់​ត្រូវមាន​ពង្រឹង​បន្ថែម។​

ប្រជាជន​កម្ពុជា​ប្រមាណជា ១០ ភាគរយ មានការ​លំបាក​ផ្នែក​កាយ​សម្បទា ហើយ​តម្រូវការ​នៃ​ការ​ព្យាបាល​មាន​កម្រិត​ខ្ពស់

ក្នុង​ចំណោម​ប្រជាជន​កម្ពុជា​អាយុ​លើសពី ៥ ឆ្នាំ មាន​ប្រមាណជាង ៩,៥ ភាគរយ រាយការណ៍​ថា​មាន​ពិការភាព ក្នុង​ទម្រង់​ណាមួយ។[[3]](#footnote-4) ២,១ ភាគរយ រាយការណ៍ថា “ជួបការលំបាកខ្លាំង”។[[4]](#footnote-5) ប្រេវ៉ាឡង់​​នៃ​ភាព​ខ្សោយ​ ដែល​កើតឡើង​ចំពោះ​កុមារ​អាយុ​ចន្លោះ​ពី ២ ទៅ ៩ ឆ្នាំ គឺ ១៥,៦ ភាគរយ ហើយ​ប្រេវ៉ាឡង់​ពិការភាពវិញគឺ ១០,១ ​ភាគរយ ដូច្នេះ តម្រូវការ​ព្យាបាល​មាន​កម្រិត​ខ្ពស់​ខ្លាំង។​[[5]](#footnote-6)

បញ្ហាប្រឈម​ផ្នែក​សមត្ថភាព​ផ្តល់​សេវា ពាក់ព័ន្ធ​នឹង​ពិការភាព និងអំពើ​ហិង្សា​ពាក់ព័ន្ធ​នឹង​យេនឌ័រ

បញ្ហាពាក់ព័ន្ធ​នឹង​ការផ្តល់សេវា ដែល​ត្រូវបាន​លើក​ឡើង​ក្នុង​ ផែនការសកម្មភាពជាតិស្តីពីការទប់ស្កាត់អំពើហិង្សាលើស្ត្រីទី ២ (NAPVAW 2) និងផែនការ​យុទ្ធសាស្ត្រជាតិ​ស្តីពី​ពិការភាព (NDSP) រួមមាន៖

* ក្រសួង​សង្គមកិច្ច អតីត​យុទ្ធជន និង​យុវនីតិសម្បទា ក្រុមប្រឹក្សា​សកម្មភាពជនពិការ និង​ក្រសួង​កិច្ចការនារី ប្រឈម​នឹង​បញ្ហា​កង្វះ​សមត្ថភាព ក្នុង​ការ​បំពេញ​មុខងារ​តាក់តែងគោលនយោបាយ និង​ពិនិត្យ ​តាមដាន ក៏ដូចជា​ក្នុង​ការ​រៀបចំ លើក​ស្នើ និង​ការពារ​តម្រូវការ​ថវិកា​របស់​ខ្លួន។​
* ក្រសួង​គោលដៅ​ទាំងពីរ (ក្រសួង​កិច្ចការនារី និងក្រសួង​សង្គមកិច្ច អតីត​យុទ្ធជន និង​យុវនីតិសម្បទា) ក៏​ប្រឈម​នឹង​ការលំបាក ក្នុង​ការ​ពន្យល់​បញ្ចុះ​បញ្ចូល​ឲ្យ​ក្រសួង​ពាក់ព័ន្ធ​ផ្សេងទៀត​ដាក់​បញ្ចូល​ និង​រាយការណ៍ពី​សកម្មភាព ដែល​ក្រសួងទាំងនេះ​បាន​ទទួលថា​ជា​ការ​ទទួលខុសត្រូវ​របស់ខ្លួន ក្រោមផែនការសកម្មភាពជាតិស្តីពីការទប់ស្កាត់អំពើហិង្សាលើស្ត្រីទី ២ និងផែនការ​យុទ្ធសាស្ត្រជាតិ​ស្តីពី​ពិការភាព ផងដែរ។
* ដោយ​ឡែក​នៅ​ថ្នាក់​ក្រោមជាតិ សមត្ថភាព​របស់រដ្ឋាភិបាល​ ក្នុង​ការ​ផ្តល់​សេវា​ក៏នៅមាន​កម្រិត​ផង​ដែរ។​ បញ្ហាប្រឈម​ផ្នែក​សមត្ថភាព រួមមាន ការ​សម្របសម្រួល ដំណើរការ​ថវិកា ការ​គ្រប់គ្រង និង​ការ​ចុះផ្តល់​អភិបាល​បច្ចេកទេស។​
* បច្ចុប្បន្ន អង្គការ​មិន​មែន​រដ្ឋាភិបាលគឺជា​អ្នក​ផ្តល់​សេវា​ជួរមុខជាច្រើន ជាពិសេស នៅតាម​តំបន់ជនបទ នៅ​ថ្នាក់​ក្រោម​ជាតិ។​
* ការទទួល​ខុសត្រូវ​ក្នុង​ការ​ផ្តល់​សេវា​នាពេលអនាគត និង​តម្រូវការ​អភិវឌ្ឍន៍​សមត្ថភាព ដែល​ពាក់ព័ន្ធ​​​ ពុំ​មានភាព​ច្បាស់លាស់​ឡើយ ដោយសារតែ​មានការ​ផ្ទេរ​មុខងារ​មួយចំនួន ឲ្យ​ស្ថិត​ក្រោម​ការ​ទទួល​ខុស​ត្រូវ​របស់រដ្ឋបាល​ថ្នាក់​ក្រោមជាតិ ដែល​ជា​ផ្នែក​មួយ​នៃ​កំណែទម្រង់​វិមជ្ឈការ និង​វិសហមជ្ឈការ (D&D) ដែលមាន​ក្រសួង​មហាផ្ទៃ​ ជា​ប្រធាន។​

រាជរដ្ឋាភិបាល​កម្ពុជា កំពុង​អនុវត្ត​កំណែទម្រង់​ការ​គ្រប់គ្រង​ហិរញ្ញវត្ថុសាធារណៈ និង​គំនិត​ផ្តួចផ្តើម​គំាំពារសង្គម​រួចទៅហើយ

ការពង្រឹង​សេវា​បរិយាប័ន្ន ក៏ជា​ផ្នែក​មួយ​នៃ​​ចង្កោម​គោលនយោបាយរបស់រាជរដ្ឋាភិបាល​កម្ពុជាដោយការផ្តល់សេវា គឺជាកិច្ចការនយោបាយមួយឆ្ពោះទៅរកការបោះឆ្នោតជាតិនៅពាក់កណ្តាលឆ្នាំ ២០១៨។ ដូច្នេះហើយ​នេះ​គឺជាពេល​សមស្រប​បំផុត ដែល​ប្រទេស​អូស្ត្រាលី​ផ្តល់​ការគាំទ្រ​ដល់រាជរដ្ឋាភិបាល​កម្ពុជា ក្នុង​ការ​ពង្រឹង​​និរន្តរភាពផ្នែកហិរញ្ញវត្ថុ ដើម្បី​ទ្រទ្រង់​ដល់​ការ​ផ្តល់សេវា​បរិយាប័ន្ន​ទាំងនេះ។​

* គោលដៅសំខាន់ៗនៃ​កម្មវិធី​កំណែទម្រង់​ការគ្រប់គ្រង​ហិរញ្ញវត្ថុ​សាធារណៈ (PFMRP) ក្រោម​ការ​សម្រប​​សម្រួលរបស់​ធនាគារ​ពិភពលោក រួមមាន ការ​បង្កើន​ភាពជឿជាក់​នៃ​ថវិកា ការ​បង្កើន​គណនេយ្យភាព​ហិរញ្ញវត្ថុ ការ​បង្កើន​ទំនាក់ទំនង​រវាង​ថវិកានិងគោនយោបាយ និង​ការ​បង្កើន​គណេនយ្យភាព​នៃ​ការ​អនុវត្ត​ការងារ។​[[6]](#footnote-7)
* ក្របខ័ណ្ឌ​គោលនយោបាយ​ជាតិ​គាំពារសង្គម ២០១៦-២០២៥ (SPPF) មានគោលបំណង​ពង្រឹង និង​ពង្រីក​ការអភិវឌ្ឍ​ធនធាន​មនុស្ស ក៏ដូចជា​ជម្រុញ​កំណើន​សេដ្ឋកិច្ចជាតិ។​ ក្របខ័ណ្ឌ​គោលនយោបាយ​ជាតិ​គាំពារសង្គម មាន​គោលបំណង​ធ្វើ​សុខុដុមនីយកម្ម ប្រមូលផ្តុំ និង​ពង្រឹង​គម្រោង ឬ​កម្មវិធី​ដែលមានស្រាប់ ដើម្បី​បង្កើន​ស័ក្តិសិទ្ធភាព តម្លាភាព និង​សង្គតិភាព​នៃ​ប្រព័ន្ធ​គាំពារ​សង្គមទាំង មូល។​

ប្រទេស​អូស្ត្រាលី​អាច​ចូលរួម​ចំណែក​ប្រកប​ដោយ​អត្ថន័យ ​ចំពោះ​ការអនុវត្ត​គោលនយោបាយ​ទាំងនេះ របស់រាជរដ្ឋាភិបាល​កម្ពុជា ដោយ​ប្រើប្រាស់​ទំនាក់ទំនង និង​បទពិសោធន៍ ដែល​ខ្លួន​មាន​ស្រាប់​ក្នុង​វិស័យទាំង ពីរ។​

**លទ្ធផល​នៃ​ការអភិវឌ្ឍ ដែល​រំពឹងថា​នឹង​សម្រេចបាន​នៅ​ចុង​ការវិនិយោគ​នេះ**

**កម្មវិធី​សហប្រតិបត្តិការ​កម្ពុជា​-អូស្ត្រាលីដើម្បី​ការផ្តល់សេវា​ប្រកប​ដោយ​ចីរភាព និង​សមធម៌** (ហៅ​កាត់ថា ACCESS) នឹង​ឆ្លើយតបចំពោះ​តម្រូវការ​ដែល​បាន​កំណត់។​ សមាសភាគ​សំខាន់ៗ​នៃ​កម្មវិធី​ដែលបាន​ស្នើ​ឡើង រួមមាន៖

* កម្មវិធី ACCESS **នឹង​ផ្តោត​ការ​យកចិត្តទុកដាក់​​លើ​ការ​ពង្រឹង​និរន្តរភាព​ហិរញ្ញវត្ថុ ដែល​ចាំបាច់ សម្រាប់ ផ្តល់​សេវា​ប្រកប​ដោយ​គុណភាព ក្នុង​វិស័យទាំងពីរ។​** កម្មវិធី​នេះ​នឹង​តម្រឹម​ស្រប​តាម​វិធានការ​​កំណែទម្រង់​ការ​គ្រប់គ្រង​ហិរញ្ញវត្ថុសាធារណៈរបស់រាជរដ្ឋាភិបាល​កម្ពុជា ដូចជា ការ​កែលំអ​ប្រព័ន្ធ​ថវិកា ក្រោម​កម្មវិធី​កំណែទម្រង់​ការគ្រប់គ្រង​ហិរញ្ញវត្ថុ​សាធារណៈ ជាដើម។​[[7]](#footnote-8)កម្មវិធី ACCESS នឹងគាំទ្រ​ដល់ក្រសួង​កិច្ចការ នារី និង​ក្រសួង​សង្គមកិច្ច អតីត​យុទ្ធជន និង​យុវនីតិសម្បទា (ដែល​ជា​ក្រសួង​គោលដៅ) ក្នុង​ការ​កែលំអ​ដំណើរការ​ថវិកា ដើម្បី​អាច​ទទួលបាន​ថវិកា​ច្រើន​ជាងមុន (ពី​សេដ្ឋកិច្ច​កម្ពុជា​ដែល​កំពុងមានការ​រីក ចម្រើន) និងដើម្បី​អនុវត្ត​តួនាទី​ភារកិច្ច​របស់ខ្លួន​ឲ្យ​កាន់តែ​មាន​ប្រសិទ្ធភាព។​ កម្មវិធី ACCESS នឹង​សហការ​​យ៉ាងជិតស្និទ​ជាមួយ​ក្រសួង​សេដ្ឋកិច្ច និង​ហិរញ្ញវត្ថុ។​ លើសពីនេះ ក៏នឹង​មានការគាំទ្រ​ដល់​អភិក្រម​​ថវិកា​ឆ្លើយតបចំពោះ​យេនឌ័រ​ផងដែរ។​
* **កម្មវិធី ACCESS** **នឹង​ខិតខំ​ពង្រឹងទំនាក់ទំនង​នៃ​ការផ្តល់​សេវា​រវាងរាជរដ្ឋាភិបាល​កម្ពុជា អង្គការ​មិនមែន រដ្ឋាភិបាល និង​ស្ថាប័នពហុភាគី នៅ​ថ្នាក់ជាតិ និង​ថ្នាក់​ក្រោមជាតិ រួម​នឹង​គាំទ្រ​ដល់​ការដឹកនាំ​ការងារ​ផ្តល់សេវា​របស់​ក្រសួង​គោលដៅ​នៃរាជរដ្ឋាភិបាល​កម្ពុជាផង​។​** យន្តការ​វិនិយោគដែលមានភាពប្រកួត​ប្រជែង (CIM)[[8]](#footnote-9) និងការរៀបចំ​ផែនការ​រួមគ្នា​តាម​វិស័យ នឹងផ្តល់​ឱកាស ដើម្បី​សម្រេច​គោលដៅ​ខាង​លើនេះ។​ គេរំពឹងថា​លក្ខណៈវិនិច្ឆ័យ​សម្រាប់​ផ្តល់​ថវិកាគាំទ្រ​ដល់​កម្មវិធី ACCESS នឹង​មាន​លក្ខណៈ​អន្តរវិស័យ​មួយចំនួន ដូចជា ផែនការ​វិនិយោគ​ថ្នាក់​ក្រោមជាតិ​របស់រាជរដ្ឋាភិបាល​កម្ពុជា​មាន​បញ្ចូល​សកម្មភាព ​បរិយាប័ន្នសង្គម (ដូចជា សកម្មភាព​សម្រាប់ជនពិការ) និង​សកម្មភាព​គាំទ្រ​ដល់ស្ត្រី​រងផលប៉ះពាល់​ដោយសារអំពើ​ហិង្សា​ពាក់ព័ន្ធ​នឹង​យេនឌ័រ ជាដើម។​ អូស្ត្រាលី​នៅ​បន្ត​ប្តេជ្ញា​គាំទ្រ​ដល់​ការ​ផ្តល់​សេវា ក្នុង​វិស័យ​ពិការភាព​ផង និង​អំពើ​ហិង្សា​ពាក់ព័ន្ធ​នឹង​យេនឌ័រផង។​
* **កម្មវិធី ACCESS នឹងផ្តល់​ការគាំទ្រ​ឲ្យ​កាន់តែ​ច្រើន​បន្ថែមទៀត​លើ​វិស័យ​ពិការភាព ដោយ​ផ្តោត​ការ​យក​ចិត្តទុកដាក់​លើ​ការ​ពង្រឹង​បរិយាប័ន្ន​សេដ្ឋកិច្ច​សម្រាប់ជនពិការ រួម​នឹង​ពង្រឹង​ទំនាក់ទំនង​រវាង​សេវា​ស្តារ​លទ្ធភាព​ពលកម្ម និង​បរិយាប័ន្ន​សង្គម។​**  ជាពិសេស កម្មវិធី ACCESS នឹង​គាំទ្រ​ដល់​ការ​បង្កើត​សេវា​រក​ការងារឲ្យ​ធ្វើ​សម្រាប់ជនពិការ ដោយ​ប្រើប្រាស់​មេរៀន​ដែល​បានពី​គំរូ​ជាតិ និង​អន្តរជាតិដែល​ទទួលបាន​ជោគជ័យ​កន្លងមក។​
* កម្មវិធី ACCESS នឹង​អាច​**ចូលរួម​ចំណែក​យ៉ាង​មាន​តម្លៃ​ដល់​ការ​សម្រេច​គោលដៅនៃក្របខ័ណ្ឌ​គោល-នយោបាយ​ជាតិ​គាំពារសង្គម** ដូចជា​ ពង្រឹង​កម្មវិធី​បណ្តុះបណ្តាល​វិជ្ជាជីវៈ​សម្រាប់​ជន​ពិការ ការរួមចំណែក​ផ្នែក​គោលនយោបាយ​ចំពោះ​កម្មវិធី​សន្តិសុខសង្គម (ការ​លើក​កម្ពស់​សុខុមាលភាព​ជនពិការ) និង​ការ​រួមចំណែក​ផ្នែក​គោលនយោបាយ ​ចំពោះ​ការធ្វើ​សមាហរណកម្ម​ប្រតិបត្តិករ​សន្តិសុខសង្គម​ទាំងអស់ ដូចជា មូលនិធិជនពិការ ជាដើម។
* ដោយសារ​តែ​មាន​ការ​ប្រើប្រាស់​រួមគ្នា​សម្រាប់​វិស័យអំពើ​ហិង្សា​ពាក់ព័ន្ធ​នឹង​យេនឌ័រ និង​វិស័យពិការភាព **កម្មវិធី ACCESS នឹង​អាច​ផ្តោត​ការយក​ចិត្តទុកដាក់​ពិសេស​លើ​សេវា ដែល​គាំទ្រ​ដល់**​ស្ត្រី**ពិការ​ ដែល​ទទួលរងអំពើ​ហិង្សា​ពាក់ព័ន្ធ​នឹង​យេនឌ័រ និង​ស្ត្រី​ផ្សេងទៀត ដែល​មាន​ជំងឺ​ចិត្តសង្គម ដោយសារ​អំពើ​ហិង្សា។​** ការ​បញ្ចូល​លទ្ធផល​ចុងកម្មវិធី​ទីពីរបញ្ចូលគ្នា គឺលំហូរ​ការងារ​ពាក់​ព័ន្ធនឹងអំពើ​ហិង្សា​ពាក់ព័ន្ធ​នឹង​យេនឌ័រ និងពិការភាព និង​ជួយ​ឲ្យ​មាន​ការ​ផ្តល់សេវា​ពាក់ព័ន្ធ​ប្រកប​ដោយ​គុណភាព (សូម​មើល​ខាង​ក្រោម)។​ ពង្រាង​​គំរូ​ឡូហ្ស៊ីក​​សម្រាប់កម្មវិធី ACCESS មាន​បង្ហាញ​ក្នុង​**ឧបសម្ព័ន្ធទី ៣។** តារាង​ខាងក្រោម​បង្ហាញពីគោលបំណង និង​លទ្ធផល​ដែល​ត្រូវបានស្នើឡើង និង​ការ​ពិពណ៌នា​អំពី​លទ្ធផល​ចុង​កម្មវិធី (EOPOs) និង​លទ្ធផល​រយៈពេលមធ្យម (IOs) ​របស់​កម្មវិធី ACCESS។

|  |  |
| --- | --- |
| **គោលបំណង​របស់កម្មវិធី ACCESS៖ បង្កើន​និរន្តរភាព​សេវា​បរិយាប័ន្ន​ប្រកប​ដោយគុណភាព** | |
| **លទ្ធផល​ចុង​កម្មវិធីទី ១៖ កែលំអ​ដំណើរការ​ថវិកា សម្រាប់គាំទ្រ​ដល់​ការ​ផ្តល់សេវា​ដល់ជនពិការ និង​ស្ត្រី​ដែល​រង​ផលប៉ះពាល់​ដោយសារអំពើ​ហិង្សា​ពាក់ព័ន្ធ​នឹង​យេនឌ័រ** | |
| **សមាសភាគការងារ** | **លទ្ធផលរយៈពេលមធ្យម** |
| **១.១ ផ្តោត​លើ រាជរដ្ឋាភិបាល​កម្ពុជា** | ក្រសួង​កិច្ចការនារី ក្រសួង​សង្គមកិច្ច អតីត​យុទ្ធជន និង​យុវនីតិសម្បទា និង ក្រុមប្រឹក្សា​​សកម្មភាពជនពិការ នឹង​អាច​រៀបចំ លើកស្នើ និង​ការពារ​តម្រូវការ​ថវិកា​សម្រាប់អនុវត្តផែនការសកម្មភាពជាតិស្តីពីការទប់ស្កាត់អំពើហិង្សាលើស្ត្រីទី ២ និងផែនការ​យុទ្ធសាស្ត្រជាតិ​ស្តីពី​ពិការភាព កាន់តែមានប្រសិទ្ធភាព។ |
|  | ក្រសួង​កិច្ចការនារី ក្រសួង​សង្គមកិច្ច អតីត​យុទ្ធជន និង​យុវនីតិសម្បទា និង ក្រុមប្រឹក្សា​សកម្មភាពជនពិការ នឹង​ធ្វើការតស៊ូមតិ​កាន់តែ​ប្រសិទ្ធភាព ដើម្បីឲ្យ​ក្រសួង​ពាក់ព័ន្ធ​អនុវត្តផែនការសកម្មភាពជាតិស្តីពីការទប់ស្កាត់អំពើហិង្សាលើស្ត្រី ទី ២ និងផែនការ​យុទ្ធសាស្ត្រជាតិ​ស្តីពី​ពិការភាព។ |
| **១.២ ផ្តោត​លើអង្គការ​មិន​មែន​រដ្ឋាភិបាល** | អង្គការ​មិនមែនរដ្ឋាភិបាល កាន់តែ​មាន​ប្រភព​ថវិកា​ចម្រុះ និង​មាន​និរន្តរភាព សម្រាប់​ផ្តល់សេវា។​ |
| **លទ្ធផល​ចុង​កម្មវិធីទី ២៖ បង្កើន​ភាព​ងាយស្រួល​ក្នុង​ការទទួលបាន​សេវា​ប្រកប​ដោយ​គុណភាព សម្រាប់ជនពិការ និង​ស្ត្រី​ដែល​រង​ផលប៉ះពាល់​ដោយសារអំពើ​ហិង្សា​ពាក់ព័ន្ធ​នឹង​យេនឌ័រ** | |
| **២.១ អំពើ​ហិង្សា​ពាក់ព័ន្ធ​នឹង​យេនឌ័រ** | បង្កើន​ការ​អនុម័ត និង​ការអនុវត្ត​បទដ្ឋាន​សេវា​ដែលមានស្រាប់ សម្រាប់​ស្ត្រី​រង​ផលប៉ះពាល់​ដោយសារអំពើ​ហិង្សា​ពាក់ព័ន្ធ​នឹង​យេនឌ័រ |
|  | ក្រសួង​កិច្ចការនារី ផ្តល់​ការ​គាំទ្រ​ដល់​បណ្តាញ​បញ្ជូន និង​សម្របសម្រួល នៅ​ថ្នាក់ជាតិ និង​ថ្នាក់​ក្រោមជាតិ ប្រកប​ដោយ​ប្រសិទ្ធភាព។ |
| **២.២ ពិការភាព** | សេវា​ស្តារ​លទ្ធភាព​ពលកម្ម និង​សេវា​ស្វែងរក​ការងារ​ឲ្យ​ធ្វើ គាំទ្រ​ដល់​ការ​បង្កើន ​បរិយាប័ន្ន​សេដ្ឋកិច្ច​របស់ជនពិការ។ |
|  | មូលនិធិជនពិការ កាន់តែ​មានភាពម្ចាស់ការ​ ក្នុងការ​គ្រប់គ្រង​សេវា​ស្តារ​លទ្ធភាព ​ពលកម្ម។ |
|  | សេវា​ស្វែង​រក​ការងារ​ឲ្យ​ធ្វើ ត្រូវ​បាន​បង្កើត​ឡើង​សម្រាប់ជនពិការ។​ |
| **៣. អន្តរវិស័យ** | ផែនការ​វិនិយោគ​ថ្នាក់​ក្រោម​ជាតិ​លើក​កម្ពស់​បរិយាប័ន្ន និង​ការ​ឆ្លើយតបចំពោះអំពើ​ហិង្សា​ពាក់ព័ន្ធ​នឹង​យេនឌ័រ។​ |

លទ្ធផល​ចុង​កម្មវិធីទី ១៖ កែលំអ​ដំណើរការ​ថវិកា សម្រាប់គាំទ្រ​ដល់​ការ​ផ្តល់សេវា​ដល់មូលនិធិជនពិការ និង​ស្ត្រី​ដែល​រង​ផលប៉ះពាល់​ដោយសារអំពើ​ហិង្សា​ពាក់ព័ន្ធ​នឹង​យេនឌ័រ

លទ្ធផលនេះ​មាន​លំហូរ​ការងារ​ចំនួន​ពីរ ដែល​ផ្តោត​ការយកចិត្តទុកដាក់​លើ​ការ​បង្កើន​ការ​ផ្តល់​ថវិកា​ប្រកប​ដោយ​ចីរភាព​ដល់ជនពិការ ឬ​អ្នក​ដែល​រងផលប៉ះពាល់​ដោយសារអំពើ​ហិង្សា​ពាក់ព័ន្ធ​នឹង​យេនឌ័រ។​

***១.១ សមាសភាគការងារ​ដែល​ផ្តោត​លើរាជរដ្ឋាភិបាល​កម្ពុជា***

សមាសភាគការងារនេះ​នឹង​ផ្តោត​សំខាន់​លើ​**ការ​កសាងសមត្ថភាពក្នុង​ក្រសួង​កិច្ចការនារី ក្រសួង​សង្គមកិច្ច អតីត​យុទ្ធជន និង​យុវនីតិសម្បទា និងក្រុមប្រឹក្សា​សកម្មភាពជនពិការ ក្នុង​ការ​រៀបចំ លើក​ស្នើ និង​ការពារ​ថវិកា** ដើម្បីគាំទ្រ​ដល់​ការអនុវត្តផែនការសកម្មភាពជាតិស្តីពីការទប់ស្កាត់អំពើហិង្សាលើស្ត្រីទី ២ និងផែនការ​ យុទ្ធសាស្ត្រជាតិ​ស្តីពី​ពិការភាព។ លទ្ធផលរយៈពេលមធ្យម​ចំនួនពីរ ត្រូវបាន​កំណត់​ដូច​ខាង​ក្រោម។

លទ្ធផលរយៈពេលមធ្យម៖ ក្រសួង​កិច្ចការនារី ក្រសួង​សង្គមកិច្ច អតីត​យុទ្ធជន និង​យុវនីតិសម្បទា និងក្រុមប្រឹក្សា​សកម្មភាពជនពិការ នឹង​អាច​រៀបចំ លើកស្នើ និង​ការពារ​តម្រូវការ​ថវិកា​សម្រាប់អនុវត្តផែនការសកម្មភាពជាតិស្តីពីការទប់ស្កាត់អំពើហិង្សាលើស្ត្រីទី ២ និងផែនការ​យុទ្ធសាស្ត្រជាតិ​ស្តីពី​ពិការភាព កាន់តែមាន ប្រសិទ្ធភាព។

លទ្ធផល​រយៈពេលមធ្យម​នេះ​ផ្តោត​ល់​ការ​ពង្រឹង​សមត្ថភាព​របស់ក្រសួងគោលដៅទាំងពីរ ក្នុង​ការ​អនុវត្ត​វិធានការ​កំណែទម្រង់​ការ​គ្រប់គ្រង​ហិរញ្ញវត្ថុសាធារណៈរបស់រាជរដ្ឋាភិបាល​កម្ពុជា។ នឹង​មាន​ការ​កសាង​កិច្ចសហប្រតិបត្តិការ​បច្ចេក​ទេស​កាន់តែ​ជិតស្និទ​រវាង​​ក្រសួង​សេដ្ឋកិច្ច និង​ហិរញ្ញវត្ថុ និង​ក្រសួង​គោលដៅ តាមរយៈ​ការគាំទ្រ​ជំនួយ​បច្ចេកទេស (TA) ដូចជា ការ​រៀបចំ និង​វិភាគ​លើ​ភស្តុតាង​ដែលអាច​ជឿទុកចិត្តបាន សម្រាប់ប្រើជាមូលដ្ឋាន​ក្នុង​ការ​រៀបចំ​ថវិកា​ឆ្លើយតបចំពោះ​យេនឌ័រ ដែល​មានការ​ប៉ាន់ប្រមាណ​ក្នុង​លក្ខណៈប្រាកដ និយម។​ ការ​ប្រើប្រាស់​ការ​រៀបចំ​ស្ថាប័ន​ដែលមានស្រាប់ ដូចជា មន្ត្រី​ត្រួតពិនិត្យ​ហិរញ្ញវត្ថុ​របស់​ក្រសួង​សេដ្ឋកិច្ច និង​ហិរញ្ញវត្ថុ ដែល​កំពុង​ប្រចាំការ​ក្នុង​ក្រសួង​គោលដៅទាំងពីរ គឺជា​ការងារ​ដែល​សំខាន់​ និង​ចាំបាច់។​ ការ​ធ្វើ​បែបនេះ​នឹង​ត្រួសត្រាយ​ផ្លូវ​ឲ្យមានការ​កែលំអ​ដំណើរការ​ថវិកា និង​នាំឲ្យមានការ​បង្កើន​ថវិកា​ប្រកប​ដោយ​ចីរភាព។​

លទ្ធផលរយៈពេលមធ្យម៖ ក្រសួង​កិច្ចការនារី ក្រសួង​សង្គមកិច្ច អតីត​យុទ្ធជន និង​យុវនីតិសម្បទា និងក្រុមប្រឹក្សា​សកម្មភាពជនពិការ នឹង​ធ្វើការតស៊ូមតិ​កាន់តែ​ប្រសិទ្ធភាព ដើម្បីឲ្យ​ក្រសួង​ពាក់ព័ន្ធ​អនុវត្តផែនការសកម្មភាពជាតិស្តីពីការទប់ស្កាត់អំពើហិង្សាលើស្ត្រីទី ២ និងផែនការ​យុទ្ធសាស្ត្រជាតិ​ស្តីពី​ពិការភាព។

ផ្សារភ្ជាប់​ជាមួយនឹង​លទ្ធផល​រយៈពេលមធ្យម​មុន​នេះ តាមរយៈ​ការ​តម្រឹម​ឲ្យ​ស្រប​តាម​​កម្មវិធី​កំណែទម្រង់​ការគ្រប់គ្រង​ហិរញ្ញវត្ថុ​សាធារណៈរបស់រាជរដ្ឋាភិបាល​កម្ពុជា និង​តាមរយៈ​ការ​វិភាគ​លើ​​ស្ថានភាព​សេដ្ឋកិច្ច​នយោបាយ​ជា​ប្រចាំ កម្មវិធី ACCESS នឹង​ធ្វើការងារជាមួយក្រសួង​កិច្ចការនារី ក្រសួង​សង្គមកិច្ច អតីត​យុទ្ធជន និង​យុវនីតិសម្បទា និងក្រុមប្រឹក្សា​សកម្មភាពជនពិការ **ដើម្បី​បង្កើត​ភស្តុតាង និង​ធ្វើការ​វិភាគ សម្រាប់ជួយ​ដល់​ក្រសួង​ពាក់ព័ន្ធ​ផ្សេងទៀត ដែល​មិន​មែន​ជា​ក្រសួង​គោលដៅ និង​មាន​ការទទួលខុសត្រូវ​ក្រោមផែនការសកម្មភាពជាតិស្តីពីការទប់ស្កាត់អំពើហិង្សាលើស្ត្រីទី ២ និងផែនការ​យុទ្ធសាស្ត្រជាតិ​ស្តីពី​ពិការភាព ដើម្បីអាច​អនុវត្ត​តាម​ការ​ទទួលខុសត្រូវ​របស់ខ្លួន ដូច​មាន​ចែង​ក្នុង​ផែនការសកម្មភាពជាតិស្តីពីការទប់ស្កាត់អំពើហិង្សាលើស្ត្រីទី ២ និងផែនការ​យុទ្ធសាស្ត្រជាតិ​ស្តីពី​ពិការភាព។** ទំនង​ជា​នឹង​មាន​ការ​ចូលរួម​សហការ​ដំបូងៗ ជាមួយ​ក្រសួង​សុខាភិបាល។​ អភិក្រមបែបនេះ​នឹងកសាង​សមត្ថភាព​ផ្តល់​ប្រឹក្សា​បច្ចេកទេស​ពាក់​ព័ន្ធ​នឹងផែនការសកម្មភាពជាតិស្តីពីការទប់ស្កាត់អំពើហិង្សាលើស្ត្រីទី ២ និង​ផែនការ​យុទ្ធសាស្ត្រជាតិ​ស្តីពី​ពិការភាព របស់ក្រសួង​កិច្ចការនារី ក្រសួង​សង្គមកិច្ច អតីត​យុទ្ធជន និង​យុវនីតិសម្បទា និងក្រុមប្រឹក្សា​សកម្មភាពជនពិការ នៅពេល​ដែល​ស្ថាប័នទាំងនេះ​ផ្តល់​ការ​គាំទ្រ​ដល់​ក្រសួង​ពាក់ព័ន្ធ ដែល​ជួប​ការ​លំបាក​ ក្នុង​ការរៀបចំផែនការ និង​ អនុវត្ត​ការ​ទទួលខុសត្រូវ​របស់ខ្លួន។​ ការ​កសាងទំនាក់ទំនង​ និង​ការ​បង្កើត​ និង​ការវិភាគ​ទិន្នន័យ គឺជា​សមាសភាគ​សំខាន់ៗ នៃ​អភិក្រម​នេះ។​

ការ​សហការជាមួយក្រសួង​មហាផ្ទៃ ពាក់ព័ន្ធ​នឹង​វិសាលភាព​នៃ​សកម្មភាព ​ដែលអនុវត្ត​ដោយ​ គណៈកម្មាធិការពិគ្រោះ​យោបល់​ស្ត្រី និង​កុមារ (គ.ព.ស.ក) នៅ​ថ្នាក់ខេត្ត និង​ថ្នាក់ស្រុក និង​គណៈកម្មាធិការ​កិច្ចការនារី និង​កុមារ​ (គ.ក.ន.ក) នៅ​ថ្នាក់ឃុំ ក៏ស្ថិត​ក្នុង​គម្រោង​ដែលត្រូវធ្វើផងដែរ។​ អ្នក​ពាក់ព័ន្ធ​ភាគច្រើន (ដូចជា នគរបាល អ្នក​ផ្តល់​សេវា​សុខភាព ជនបង្គោល​ស្ត្រី និង​កុមារ មន្ត្រីសង្គមកិច្ច និងមន្ត្រី​កិច្ចការនារី) នៅ​ថ្នាក់​ក្រោម​ជាតិ គឺជា​សមាជិក​របស់ គ.ព.ស.ក ឬ គ.ក.ន.ក។ យន្តការ​ទាំងនេះ​មាន​ភារកិច្ច​ផ្តល់​សេវា​ដល់​ជនរងគ្រោះ​ដោយសារអំពើ​ហិង្សា​ពាក់ព័ន្ធ​នឹង​យេនឌ័រ។ ក្នុង​ការអនុវត្តជាក់ស្តែង ថវិកា​សម្រាប់ស​កម្មភាព​របស់ គ.ព.ស.ក ត្រូវបាន​ផ្តល់​តាមរយៈក្រសួង​មហាផ្ទៃ។ ប៉ុន្តែ បច្ចុប្បន្ន​នេះ ថវិកា​ភាគច្រើន​មិនផ្តោត​លើ​ការ​ផ្តល់​សេវា​ដល់​ស្ត្រី និង​កុមារ ដែល​រងគ្រោះ​ដោយសារអំពើ​ហិង្សា​ពាក់ព័ន្ធ​នឹង​យេនឌ័រឡើយ ប៉ុន្តែប្រើ​តែសម្រាប់​ការ​បង្កើន​ការ​យល់ដឹង​តែ​ប៉ុណ្ណោះ។​

ការ​ពង្រឹង​​ក្រសួង​គោលដៅទាំងពីរឲ្យ​ក្លាយជា​​ជា​ប្រភព​ចំណេះដឹង ព័ត៌មាន និង​ការគាំទ្រ​បច្ចេកទេស​ ដល់​ក្រសួង​ពាក់ព័ន្ធ ក្នុង​ការអនុវត្ត​ការ​ទទួលខុសត្រូវ​ដែល​ត្រូវបាន​កំណត់​ក្នុងផែនការសកម្មភាពជាតិស្តីពីការទប់ស្កាត់អំពើហិង្សាលើស្ត្រីទី ២ និងផែនការ​យុទ្ធសាស្ត្រជាតិ​ស្តីពី​ពិការភាព នឹង​បង្កើត​នូវ​ទំនាក់ទំនង​ជា វិជ្ជមាន។​ គេរំពឹងថា​ សកម្មភាពនេះ​នឹង​រួមចំណែក​ឆ្លើយតបចំពោះ​បញ្ហា​កកស្ទះ ដែល​ក្រសួង​កិច្ចការនារី និងក្រសួង​សង្គមកិច្ច អតីត​យុទ្ធជន និង​យុវនីតិសម្បទា កំពុង​ជួបប្រទះ ក្នុង​ការ​លើក​ទឹកចិត្ត​ឲ្យ​ក្រសួង​ពាក់ព័ន្ធ ​អនុវត្ត​ផែនការសកម្មភាពរបស់ខ្លួន។​ កិច្ចប្រជុំ​សម្រាប់​សមាសភាគ​ការងារ​នេះ នឹង​ផ្តល់​នូវ​ឱកាស​ សម្រាប់​ធ្វើការ​ពិគ្រោះ​យោបល់​គោលនយោបាយ ដូចជា ​ការដាក់បញ្ចូលពិការភាព និងគោលនយោបាយ​ស្តីពី​សមភាព​យេនឌ័រ ជាដើម និង​រៀបចំ ​យុទ្ធសាស្ត្រ​បន្ថែម ដែល​បន្ទាប់មក​ អាច​យកទៅ​បម្លែងជា​សំណើ​គម្រោង​បាន។​

១.២ សមាសភាគការងារ​ដែល​ផ្តោត​លើអង្គការ​មិន​មែន​រដ្ឋាភិបាល

ជាមួយ​នឹង​ការទទួលស្គាល់ថា និរន្តរភាព​ផ្នែក​ហិរញ្ញវត្ថុ គឺជា​បញ្ហា​ផ្ទៃក្នុង​របស់អង្គការ​មិនមែនរដ្ឋាភិ- បាលនីមួយៗ សមាសភាគ​ការងារ​នេះ​នឹង​ជម្រុញ​ឲ្យ​មានការ​**បង្កើត​យុទ្ធសាស្ត្រ​ធ្វើ​ពិពិធកម្ម​ការ​ផ្តល់​មូលនិធិ​មួយ ដែលអង្គការ​មិន​មែន​រដ្ឋាភិបាល ជាពិសេស អង្គការ​មិនមែនរដ្ឋាភិបាលក្នុង​ស្រុក អាច​ដាក់ពាក្យ​សុំ​មូលនិធិបាន។​** យុទ្ធសាស្ត្រ​នេះ​នឹង​បញ្ចូល​លទ្ធភាព​ទទួលបាន​មូលនិធិ​ពី​វិស័យឯកជន ដូចជា តាមរយៈ​ការទទួលខុសត្រូវ​សង្គម​របស់​ក្រុមហ៊ុន និង​សកម្មភាព​សហគ្រិនភាពសង្គម ក្នុង​ប្រទេស​កម្ពុជា​ ជាដើម។​ អាចមាន​ឳការ​រៀបចំ​ព្រឹត្តិការណ៍​ប្រកួត​កីឡា​ ដែល​ឧបត្ថម្ភ​ដោយ​ក្រុមហ៊ុន​ឯកជន ឬ​ការ​រៀបចំ​យុទ្ធនាការ​ផ្សព្វផ្សាយ​/ដាក់​រូបឡូហ្គោ​ ដែល​បង្ហាញ​ពី​ការ​គាំទ្រ​របស់​ក្រុមហ៊ុន ចំពោះ​គំនិត​ផ្តួចផ្តើម​ ដែល​ផ្តោត​លើ​ជនពិការ និង​​ស្ត្រី​រង​ផលប៉ះពាល់​ដោយសារអំពើ​ហិង្សា​ពាក់ព័ន្ធ​នឹង​យេនឌ័រ។

លទ្ធផលរយៈពេលមធ្យម៖ អង្គការ​មិនមែនរដ្ឋាភិបាល កាន់តែ​មាន​ប្រភព​ថវិកា​ចម្រុះ និង​មាន​និរន្តរភាព សម្រាប់​ផ្តល់សេវា។​

**លទ្ធផល​រយៈពេលមធ្យម​នឹង​នឹង​គាំទ្រ​ដល់​កិច្ចខិតខំ​ប្រឹង​ប្រែង​ធ្វើ​ពិពិធកម្ម​ប្រភព​មូលនិធិ** ជាពិសេស សម្រាប់​អង្គការ​មិនមែនរដ្ឋាភិបាល ដែល​អូស្ត្រាលី​បាន និង​កំពុង​ធ្វើការងារ​ជាមួយ​ជា​ច្រើន​ឆ្នាំ​មកហើយ ហើយ​ដែល​នៅ​បន្ត​បំពេញ​តួនាទី​សំខាន់ ក្នុង​ការផ្តល់សេវា ក្នុង​វិស័យទាំងពីរ។​ លទ្ធផល​រយៈពេលមធ្យម​នេះ​ព្យាយាម​ផ្តោត​ការយកចិត្តទុកដាក់​លើ​ការ​បន្ត​ផ្តល់សេវា ហើយ​ក្នុង​ពេល​ជាមួយគ្នា​ ស្វែងរក​ប្រភព​ថវិកា​ចម្រុះ​ក្នុង​ប្រទេស និង​កសាងនិរន្តរភាព​នៃ​ប្រភព​ថវិកាទាំងនោះ សម្រាប់​គាំទ្រ​ដល់​សេវា ដែល​ផ្តល់​ដោយអង្គការ​មិនមែន រដ្ឋាភិបាល​ក្នុង​ស្រុក។​

លទ្ធផល​ចុង​កម្មវិធីទី ២៖ បង្កើន​ភាព​ងាយស្រួល​ក្នុង​ការទទួលបាន​សេវា​ប្រកប​ដោយ​គុណភាព សម្រាប់ជនពិការ និង​ស្ត្រី​ដែល​រង​ផលប៉ះពាល់​ដោយសារអំពើ​ហិង្សា​ពាក់ព័ន្ធ​នឹង​យេនឌ័រ

ក្រោមលទ្ធផល​ចុង​កម្មវិធីនេះ នឹង​មាន​សមាសភាគ​សកម្មភាព​ចំនួនពីរ ដែល​ផ្តោត​លើ​ក្រុម​គោលដៅ​ទាំងពីរ (ជនពិការ និង​ស្ត្រី​រង​ផលប៉ះពាល់​ដោយសារអំពើ​ហិង្សា​ពាក់ព័ន្ធ​នឹង​យេនឌ័រ)។ សកម្មភាព​ក្នុង​ សមាសភាគ​ការងារ​ ដែល​ស្ថិត​ក្រោមលទ្ធផល​ចុង​កម្មវិធីនេះ អាច​ពង្រីក​បន្ថែម ដើម្បី​បញ្ចូល​សេវា​ និង​ក្រុម​គោលដៅ​ផ្សេងទៀត នៅពេល​ដែលមានថវិកា។​ **ដំបូង នឹង​មាន​ការផ្តោត​ជាសំខាន់​លើ​សមាសភាគ​វិស័យ​ សុខាភិបាល នៃ​សមាសភាគ​ការងារ​ទាំងពីរនេះ។​** នេះ​ឆ្លុះ​បញ្ចាំង​ការ​តម្រឹម​ការងារ​បច្ចេកទេស​នៃ​សមាសភាគការងារទាំងពីរនេះ​ឲ្យ​ស្របគ្នា​ ប្រើប្រាស់​សមិទ្ធផលសម្រេចបាន​ក្នុង​កម្មវិធី EVAW និង DRIC កន្លងមក និង​បង្កើន​កម្លាំង​ផ្គួប​ជាមួយ​នឹង​ការ​វិនិយោគ​ក្នុង​វិស័យ​សុខាភិបាល​របស់ DFAT ដូចជា គម្រោង​បង្កើន​សមធម៌ និង​គុណភាព​នៃ​សេវា​ សុខាភិបាលនៅ​កម្ពុជា (H-EQIP) ជាដើម។​ ការ​សហការ​បច្ចេកទេស ជាមួយរាជរដ្ឋាភិបាល​កម្ពុជា និងថ្នាក់​ក្រោម​ជាតិ នឹង​ធ្វើឡើង​តាម​ពីរបែប៖ តាមរយៈយន្តការរបស់រាជរដ្ឋាភិបាល​កម្ពុជា (ដែលត្រូវបាន​ពង្រឹង) (ដូចជា តំណាង​នៅ​ថ្នាក់ជាតិ​របស់ក្រសួង​សង្គមកិច្ច អតីត​យុទ្ធជន និង​យុវនីតិសម្បទា មានសមត្ថភាព​បំពេញ​ការងារ​ជាមួយ​សមភាគី​របស់ខ្លួន នៅ​ថ្នាក់ខេត្ត និង​ថ្នាក់ស្រុក) និង​តាមរយៈ​អ្នក​ផ្តល់សេវា ដែល​ធ្វើការងារ​ជាមួយ​នឹង​ស្ថាប័នរាជរដ្ឋាភិបាល​កម្ពុជា​នៅ​ថ្នាក់​ក្រោម​ជាតិ។​ ក្នុង​សំណើ​សកម្មភាព នឹង​មាន​ការ​បញ្ជាក់ពី​ទម្រង់ការនានា ដែល​ត្រូវបាន​កែសម្រួល​ឲ្យ​ស្រប​តាម​សកម្មភាព​ពាក់ព័ន្ធ។​

២.១ សមាសភាគ​ការងារទាក់ទិន​នឹង​អំពើ​ហិង្សា​ពាក់ព័ន្ធ​នឹង​យេនឌ័រ

ខណៈពេល​ដែល​សកម្មភាព​ក្នុង​សមាសភាគ​នេះ​ផ្តោត​លើ​ការ​ផ្តល់​សេវា អភិក្រម​ជារួម និង​លក្ខណៈវិនិច្ឆ័យសម្រាប់ជ្រើសរើស​អង្គការ​ទទួលថវិកា នឹង​**ផ្តោត​ការ​យកចិត្តទុកដាក់​លើ​ការច្របាច់​គោលការណ៍​ទប់ស្កាត់នានា​បញ្ចូលគ្នា។​** ចំណុច​នេះ​ផ្តោត​លើ​ការ​ទប់ស្កាត់បឋម ពាក់ព័ន្ធ​នឹង​តួនាទី​របស់​អ្នក​ផ្តល់​សេវា​​ក្នុង​ការ​ផ្លាស់ប្តូរ​បទដ្ឋាន​សង្គម​ជុំវិញ​ការ​ទទួល​យក និង​ការ​ពឹង​ផ្អែក​លើ​អំពើ​ហិង្សា​ផង និង​ការ​ទប់ស្កាត់​កម្រិតទីពីរ ដែល​ពាក់​ព័ន្ធ​នឹង​តួនាទី​របស់អ្នក​ផ្តល់​សេវា ក្នុង​ការ​កាត់បន្ថយ​មិន​ឲ្យ​មាន​ករណី​អំពើ​ហិង្សា​បន្ថែម​ទៀត​ផង។​ គេរំពឹងថា អង្គការ​ដែលទទួលបាន​ជំនួយ និង​អ្នក​ផ្តល់​សេវា​កសាង​សមត្ថភាព ឬ​ទីភ្នាក់ងារ​គាំទ្រ​នានា នឹង​ដាក់​បញ្ចូល ​យុទ្ធសាស្ត្រ​លើក​កម្ពស់​តួនាទី​របស់​អ្នក​ផ្តល់​សេវា និង​អ្នក​ដឹកនាំ​សហគមន៍ ក្នុង​ការ​ជម្រុញ​ឲ្យមាន​បទដ្ឋាន​សង្គម​ជាវិជ្ជាមាន។​ នឹងមានការគាំទ្រ​បច្ចេកទេស​បន្ថែម និង​សកម្មភាព​រៀនសូត្រ​និង​អភិវឌ្ឍន៍​ជាក់លាក់ សម្រាប់​ចំណុចនេះ។​ ​ចាំបាច់​ត្រូវ​មាន​ភាពបត់បែន​មួយ​ចំនួន ក្នុង​ការ​ផ្តល់​ការ​គាំទ្រ​ដល់​សកម្មភាពទប់ស្កាត់បឋមឲ្យ​ចំគោលដៅ ដូច​ដែល​ត្រូវ​បាន​កំណត់ជា​អាទិភាព និង​ឯកភាព​រួមគ្នា​ដោយក្រសួង​កិច្ចការនារី ដូចជា ការ​លើក​កម្ពស់​ការ​ផ្លាស់​ប្តូរ​ឥរិយាបថ ដើម្បី​ទប់ស្កាត់​អំពើ​ហិង្សា​ពាក់​ព័ន្ធ​នឹង​យេនឌ័រ​លើ​ស្ត្រី តាមរយៈ​ប្រព័ន្ធផ្សព្វផ្សាយ និង​ប្រព័ន្ធ​ផ្សព្វផ្សាយ​សង្គម ក៏ដូចជាការ​ជម្រុញ​ឲ្យ​មាន​ការ​ចូលរួម​ពី​យុវជន ជាដើម។​

លទ្ធផលរយៈពេលមធ្យម៖ បង្កើន​ការ​អនុម័ត និង​ការអនុវត្ត​បទដ្ឋាន​សេវា​ សម្រាប់​ស្ត្រី​រង​ផលប៉ះពាល់​ដោយសារអំពើ​ហិង្សា​ពាក់ព័ន្ធ​នឹង​យេនឌ័រ

លទ្ធផលនេះ​ផ្តល់​អាទិភាព​ដល់​ការ​ផ្តល់​សេវា​​ក្នុង​វិស័យ​ចំនួន​ពីរ៖

**វិស័យ​សុខាភិបាល៖** **ការ​ផ្តល់​ប្រឹក្សា និង​ការ​គាំទ្រ​ចិត្ត​សង្គម** ដូច​ដែល​ត្រូវ​បាន​ដាក់​ចេញ​ក្នុង​បទដ្ឋាន ​អប្បបរមា​សម្រាប់​ការ​ផ្តល់​ប្រឹក្សា​កម្រិត​មូលដ្ឋាន​ដល់​ស្ត្រីដែល​រងគ្រោះ​ដោយសារអំពើ​ហិង្សា​ពាក់ព័ន្ធ​នឹង​យេនឌ័រ (រៀបចំ​ដោយ​​ក្រសួង​សុខាភិបាល និងក្រសួង​កិច្ចការនារី ឆ្នាំ ២០១៦) និង​តួនាទី​នៃ​សេវាសុខភាព ដូច​ដែល​ត្រូវបាន​លើក​ឡើង​ក្នុង​គោលការណ៍ណែនាំ​ថ្នាក់ជាតិ​ស្តីពី​ការ​គ្រប់​គ្រង​ករណីអំពើ​ហិង្សា​លើ​ស្ត្រី និង​សៀវភៅណែនាំ​គ្លីនិក​អំពី​ការ​ថែទាំ​សុខភាព​សម្រាប់​ស្ត្រី​ដែល​ទទួលរង​អំពើ​ហិង្សា​ពី​ដៃគូ​ស្និទស្នាល ឬ​អំពើ​ហិង្សា​ផ្លូវភេទ (រៀបចំ​ដោយ​ក្រសួង​សុខាភិបាល ឆ្នាំ ២០១៦)។

**វិស័យ​យុត្តិធម៌៖** ការ​អនុវត្ត​គោលការណ៍​ណែនាំ​ស្តីពី​ការ​ផ្សះផ្សារ​នាពេល​ខាង​មុខនេះ (រំពឹងថា​ក្នុង​ឆ្នាំ ២០១៧) នឹង​មាន​ការ​ផ្តល់​ជំនួយ​ផ្នែក​ច្បាប់ និង​អាច​មាន​ការ​ពង្រឹង​តួនាទី​របស់​ភ្នាក់ងារ​នគរបាល​យុត្តិធម៌របស់ក្រសួង​កិច្ចការនារី។ ពុំ​មាន​ការ​លើក​ស្នើឲ្យ​មាន​ការ​សហការ​​ជាមួយ​វិស័យ​យុត្តិធម៌​ផ្លូវការ ក្រៅ​តែ​ចំណុចនេះ​ទេ។​ កម្មវិធីនេះ​ក៏អាច​រិះរក​ឱកាស​គាំទ្រ​ដល់​ការ​ពង្រឹង​ការ​ឆ្លើយ​តប​របស់​វិស័យ​សុខាភិបាល-ច្បាប់ និង​ការ​ភ្ជាប់ទំនាក់ទំនង​រវាង​សកម្មភាព​ក្នុង​វិស័យ​សុខាភិបាល ជាមួយ​នឹង​សកម្មភាព​ក្នុង​វិស័យ​យុត្តិធម៌​ផង​ដែរ។​

អាច​មាន​ការ​ផ្តល់​ការគាំទ្រ​ដល់​កិច្ចខិតខំ​ប្រឹងប្រែង​ផ្តល់​សេវា និង​សម្របសម្រួល​ផ្សេងទៀត​ដែរ ទៅតាម​ការ​ផ្តល់​ដំបូន្មាន​របស់ក្រសួង​កិច្ចការនារី និង​ដោយ​មាន​ការ​ពិចារណា​លើ​តម្រូវការ​នៃ​ការ​បញ្ជូន (សូម​មើល​លទ្ធផល​ខាង​ក្រោម)។​ ចំណុចនេះ​មាន​គោលបំណង​ផ្តល់​ការ​គាំទ្រ​ដល់​វឌ្ឍនភាព ក្នុង​ការ​ឈាន​ទៅ​សម្រេច​សំណុំ​សេវា​ជា​សារវ័ន្ត សម្រាប់​ស្ត្រី និង​ក្មេងស្រី​ដែល​រងគ្រោះ​ដោយសារអំពើ​ហិង្សា ដែល​ត្រូវបាន​រៀបចំឡើង​ដោយ UN Women, UNFPA, UNDP, WHO និង UNODC ដោយមាន​ការ​គាំទ្រ​ពី​រដ្ឋាភិបាល​អូស្ត្រាលី និង​ អេស្ប៉ាញ។​[[9]](#footnote-10)

លទ្ធផលរយៈពេលមធ្យម៖ ក្រសួង​កិច្ចការនារី ផ្តល់​ការ​គាំទ្រ​ដល់​បណ្តាញ​បញ្ជូន និង​សម្របសម្រួល នៅ​ថ្នាក់ជាតិ និង​ថ្នាក់​ក្រោមជាតិ ប្រកប​ដោយ​ប្រសិទ្ធភាព។

សកម្មភាព ក្រោម​លទ្ធផល​រយៈពេលមធ្យម​នេះ **នឹង​ផ្តោត​លើ​តួនាទីរបស់ក្រសួង​កិច្ចការនារី ក្នុង​ការ​កសាង​សមត្ថភាព​បណ្តាញទំនាក់ទំនង និង​ភាព​អនុលោម​ទៅតាម​គោលការណ៍​ណែនាំ​ស្តីពី​ការ​បញ្ជូន​ស្ត្រី និង​ក្មេងស្រីដែល​រងគ្រោះ​ដោយសារ​អំពើ​ហិង្សា​ពាក់​ព័ន្ធ​នឹង​យេនឌ័រ (រៀបចំដោយក្រសួង​កិច្ចការនារី ឆ្នាំ ២០១៦) ។** ការងារនេះ​ នឹងប្រើប្រាស់អភិក្រម​សហគមន៍​អ្នក​អនុវត្ត​ការងាររបស់​គម្រោង​លទ្ធភាព​ទទួលបាន​យុត្តិធម៌​សម្រាប់​ស្ត្រី​ដំណាក់កាលទី ២ (ATJW2) ដែល​បច្ចុប្បន្ន ត្រូវបាន​បញ្ចូល​ជា​អនុក្រុម​មួយ​របស់ គ.ព.ស.ក ហៅថា ក្រុម​ការងារ​ផ្តោត​លើអំពើ​ហិង្សា​ពាក់ព័ន្ធ​នឹង​យេនឌ័រ។ គោលបំណង​ **គឺ​ដើម្បី​បង្កើត​នូវ​គំរូ​មជ្ឈមណ្ឌល​ផ្តល់​សេវា​គ្រប់បែបយ៉ាងនៅ​កន្លែងតែមួយ ដែល​ក្រសួង​កិច្ចការនារី​តស៊ូមតិ​ជម្រុញ​ឲ្យ​មាន**។​ ការ​ពង្រីក​អ្វីក៏ដោយ ត្រូវ​ធ្វើ​ឡើង​ផ្អែក​ទៅតាម​ការ​រៀបចំ​ផែនទី​បង្ហាញពី​សេវា​ដែលមាន និង​តម្រូវការ ដែល​ត្រូវ​ធ្វើឡើង​ឲ្យ​បាន​ហ្មត់ ចត់។​ មន្ទីរ កិច្ចការនារី គ.ព.ស.ក និង គ.ក.ន.ក គឺជា​តួអង្គពាក់ព័ន្ធ​សំខាន់ៗ។​ កម្មវិធី ACCESS នឹង​រិះរក​ឱកាស​ភ្ជាប់ទំនាក់ទំនង​​ជាមួយ​នឹង​ការងារ​គំនិត​ផ្តួចផ្តើម​នគរបាល​សហគមន៍ ដែល​ទទួលបាន​ថវិកាគាំទ្រពី DFAT​​ កម្មវិធីរួមគ្នារបស់អង្គការសហប្រជាជាតិស្តីពីសេវាសំខាន់ៗសម្រាប់ស្ត្រីនិងកុមារីរងគ្រោះដោយអំពឺហិង្សា និង​ជាមួយ​ភ្នាក់ងារ​ និង​មន្ត្រី​នគរបាល​យុត្តិធម៌​របស់ក្រសួង​កិច្ចការនារី។​

***២.២ សមាសភាគពិការភាព***

លទ្ធផលរយៈពេលមធ្យម៖ សេវា​ស្តារ​លទ្ធភាព​ពលកម្ម និង​សេវា​ស្វែងរក​ការងារ​ឲ្យ​ធ្វើ គាំទ្រ​ដល់​ការ​បង្កើន​បរិយាប័ន្ន​សេដ្ឋកិច្ច​របស់ជនពិការ។

កម្មវិធី ACCESS នឹង​ចាប់ផ្តើម**​ចូលរួម​ធ្វើការងារ​ពាក់ព័ន្ធ​នឹង​បរិយាប័ន្ន​សេដ្ឋកិច្ច** ផ្តោត​លើជនពិការ ហើយ​ប្រសិនបើ​មាន​ការ​បង្កើន​ថវិកា កម្មវិធី ACCESS នឹង​ពិនិត្យ​លើ​លទ្ធភាព​ពង្រីក​សកម្មភាព​ផ្តល់​ភាព​អង់អាច​ផ្នែក​សេដ្ឋកិច្ច​ដល់​ស្ត្រី​រង​ផលប៉ះពាល់​ដោយសារអំពើ​ហិង្សា​ពាក់ព័ន្ធ​នឹង​យេនឌ័រ ឬ​ក្រុម​ដែល​មិន​មានឱកាស​ផ្សេងទៀត​ផងដែរ។​ **ចំណុច​ផ្តោត​ដំបូង គឺ​លើ​បរិយាប័ន្ន​សង្គម តាមរយៈ​សេវាស្តារ​លទ្ធភាព​ពលកម្ម ​កាយសម្បទា ដូចជា ការ​ផ្តល់​អវយវៈសិប្បនិម្មិត និង​ឧបករណ៍​ជំនួយ​ផ្សេងទៀត និង​លើ​ការ​ផ្តល់​ការងារ​ក្នុង ​វិស័យ​រៀបរយ តាមរយៈ​សេវា​ស្វែងរក​ការងារ​ឲ្យ​ធ្វើ និង​ការ​បង្កើន​ការ​យល់ដឹង​អំពី​កន្លែង​ធ្វើការ​ដែល​បញ្ចូល​ជនពិការ​ឲ្យ​ធ្វើការ ក៏ដូចជា​ការ​ពង្រឹង​ការ​ត្រៀម​ខ្លួន​ធ្វើការងារ​របស់ជនពិការ។** កម្មវិធី ACCESS ចាត់ទុក​ការ​លើ​ក​កម្ពស់​ សហគ្រិនភាព ឬ​ការ​ចូលរួមរបស់ជនពិការ ថាជា​ការគាំទ្រ​ដល់​សហគ្រាស​ដែល​មាន​ចីរភាព និង​មាន​ស្ថានភាព​ហិរញ្ញវត្ថុ​រឹងមាំ។ កម្មវិធី ACCESS នឹង​មិន​គាំទ្រ​ដល់​ការ​បណ្តាក់ទុនរួមគ្នា​ដែល​រៀបចំ​មិន​បានល្អ ផ្អែក​លើ​ជំនាញ​កម្រិត​ទាប ដោយ​ពុំ​មាន​ការ​បង្កើត​ទំនាក់ទំនង​ទីផ្សារ​ឲ្យ​បាន​ច្បាស់​លាស់​នោះទេ។​ សំណើ​ផ្តោត​លើ​បញ្ហា​ដែល​ជនពិការ​មក​ពី​ក្រុម​ផ្សេងៗគ្នា​ជួប​ប្រទះ​ដូចៗគ្នា (ដូចជា កុមារ មនុស្សចាស់ ស្ត្រី អ្នក​ស្រលាញ់​ភេទ​ដូចគ្នា) អាច​ធ្វើ​ឡើង​តាម​រយៈយន្តការ CIM។

លទ្ធផលរយៈពេលមធ្យម៖ មូលនិធិជនពិការ​កាន់តែ​មានភាព​ម្ចាស់​ការ ក្នុង​ការ​គ្រប់គ្រង​សេវាស្តារ​លទ្ធភាព​ ពលកម្ម​កាយសម្បទា

សកម្មភាព​ក្រោម​លទ្ធផល​រយៈពេលមធ្យម​នេះ **នឹង​កសាង​សមត្ថភាព​គ្រប់គ្រង ដើម្បី​ឲ្យមានការ​ផ្តល់ ​សេវា​ប្រកប​ដោយគុណភាព និង​និរន្តរភាព ក្រោយ​ការផ្ទេរ​សេវាស្តារ​លទ្ធភាព​ពលកម្ម​កាយសម្បទា ដែល​បច្ចុប្បន្ន​កំពុង​ដំណើរការ ដោយមានការគាំទ្រពីអង្គការអន្តរជាតិ​ជាច្រើន ទៅឲ្យមូលនិធិជនពិការ តាម​ផែនការ​ដែលបានគ្រោងទុក​រួច។​** កម្មវិធី ACCESS ចាត់ទុក​សេវាសេវា​ស្តារ​លទ្ធភាព​ពលកម្ម​ជាអាទិភាព ដោយ​ហេតុថា​សេវាទាំងនេះ​ផ្តល់​លទ្ធភាព​ឲ្យ​មាន​បរិយាប័ន្ន​សង្គម និងសេដ្ឋកិច្ច ក៏ដូចជា​ផ្តល់​ការ​គាំទ្រ​ចិត្តសង្គម ដល់​ក្រុម​គោលដៅ និង​គ្រួសារ​របស់ពួកគេ។​ លទ្ធផលនេះ​នឹង​ពិចារណា​លើ​បណ្តាញ​ដែលមានស្រាប់​នៃ​មណ្ឌលស្តារ​លទ្ធភាព​ពលកម្ម​កាយសម្បទាទាំង ១១ មជ្ឈមណ្ឌល​ព្យាបាល​របួស​ខួរឆ្អឹងខ្នង រោងចក្រ​ផលិត​រណប និង​រោងជាង​ជួសជុល ​អវយវៈសិប្បនិម្មិត និង​រណប​ទាំង ៣។​

លទ្ធផលរយៈពេលមធ្យម៖ សេវា​ស្វែង​រក​ការងារ​ឲ្យ​ធ្វើ ត្រូវ​បាន​បង្កើត​ឡើង​សម្រាប់ជនពិការ

កម្មវិធី ACCESS នឹង​ប្រើប្រាស់​អភិក្រម​ចម្រុះ ក្នុង​ផ្នែក​ដែល​នឹង​ត្រូវ​យក​មកពិចារណា​នេះ។ ដំបូង នឹង​មាន​ការផ្តោត​លើ​ការ​បង្កើត​សេវា​ស្វែងរក​ការងារឲ្យ​ធ្វើ ដោយ​ផ្សារភ្ជាប់​ជនពិការ ជាមួយ​នឹង​ឱកាស​ការងារ និង​មុខរបរនានា។​ សកម្មភាព​ទាំងនេះ​នឹង​បញ្ចូល​ការ​លុបបំបាត់​ការ​មាក់ងាយ និង​ការរើសអើង​លើ​ជនពិការ ដែល​កំពុង​ស្វែងរក​ការងារ​ ដោយ​មានការផ្តោត​ការ​យក​ចិត្តទុកដាក់ជាពិសេស​លើ​ការ​ធានា​យ៉ាងណាឲ្យ​ស្ត្រី​ពិការ​មានសមត្ថភាព​ស្មើគ្នា ក្នុង​ការ​ប្រើប្រាស់​សេវា​រកការងារធ្វើនេះ។​

៣. សមាសភាគ​អន្តរវិស័យ

លទ្ធផលរយៈពេលមធ្យម៖ ផែនការ​វិនិយោគ​ថ្នាក់​ក្រោម​ជាតិ​លើក​កម្ពស់​បរិយាប័ន្ន និង​ការ​ឆ្លើយតបចំពោះអំពើ​ហិង្សា​ពាក់ព័ន្ធ​នឹង​យេនឌ័រ

កម្មវិធី ACCESS នឹង​វិនិយោគ​លើ​ការងារ​របស់​អង្គការ​ជនពិការ អង្គការ​មិនមែនរដ្ឋាភិបាល ទីភ្នាក់ងារ​អន្តរជាតិ និង​ដៃគូ​ផ្សេងទៀត ក្នុង​វិស័យទាំងពីរ ដែល​កំពុង​ចូលរួម​រៀបចំ និង​មាន​ឥទ្ធិពល​លើ​ផែនការ​វិនិយោគ​ឃុំ និង​ផ្សារភ្ជាប់ទំនាក់ទំនង ជាមួយ​នឹង​គោលនយោបាយ​ភូមិឃុំ​មានសុវត្ថិភាព​របស់រាជរដ្ឋាភិបាល​កម្ពុជា។ សកម្មភាព​ដែល​រំពឹងថា​នឹង​មាន រួមមាន ការ​កាត់បន្ថយ​កត្តា​ហានិភ័យ​នានា ដែល​មានទំនាក់ទំនង​ជាមួយ​នឹងអំពើ​ហិង្សា​ពាក់ព័ន្ធ​នឹង​យេនឌ័រ ដូចជា ការ​ប្រើប្រាស់ជាតិស្រវឹង ជាដើម។​ មានការ​រំពឹងថា នឹង​មាន​ការ​កែលំអ​ការ​សម្របសម្រួល និង​ការ​ផ្តល់​ឯកសារ​គាំទ្រ​នានា ដើម្បី​បង្កើន​ការ​យល់ដឹង និង​ការ​ប្តេជ្ញាចិត្ត​របស់​ក្រុម​ប្រឹក្សាឃុំ ចំពោះ​បរិយាប័ន្នសង្គម។​ កម្មវិធី ACCESS នឹង​ធ្វើការងារជាមួយក្រសួង​/មន្ទីរកិច្ចការនារី ក្រសួង​/មន្ទីរសង្គមកិច្ច អតីត​យុទ្ធជន និង​យុវនីតិសម្បទា **ដើម្បី​ស្វែង​យល់​ និង​មានឥទ្ធិពល​លើ​ការរៀបចំផែនការ ថវិកា និង​ការ​ចុះអភិបាល នៅ​ថ្នាក់​ខេត្ត និង​ថ្នាក់ស្រុក ដែល​លើក​កម្ពស់​បរិយាប័ន្ន​សង្គម ជាពិសេស សម្រាប់ជនពិការ និង​ពិចារណា​ពី​ការ​ឆ្លើយតប​សមស្រប​ចំពោះអំពើ​ហិង្សា​ពាក់ព័ន្ធ​នឹង​យេនឌ័រ។** នេះ​តម្រូវឲ្យមានការ​ចូលរួម​សហការ​ជាមួយក្រសួង​មហាផ្ទៃ និង​គណៈកម្មាធិការជាតិ​សម្រាប់​ការអភិវឌ្ឍតាមបែប​ប្រជាធិបតេយ្យ (គ.ជ.អ.ប) ដែល​ជាតួអង្គសំខាន់ៗចំនួនពីរ សម្រាប់​កំណែ​ទម្រង់​វិមជ្ឈការ និង​វិសហមជ្ឈការ។​

**អភិក្រម​អនុវត្ត​សកម្មភាព និង​ភាពជាដៃគូ​សំខាន់ៗ ដែល​ស្នើ​ឡើង**

កម្មវិធី ACCESS នឹង​ផ្តល់​ថវិកា​ដល់​ការ​ផ្តល់​សេវា​ដែល​ត្រូវ​បាន​រកឃើញ​ថា​នៅ​ខ្វះនៅឡើយ និង​ផ្តល់​ជំនួយ​បច្ចេកទេស “អម​” នឹង​សកម្មភាពនេះ។​

កម្មវិធី ACCESS នឹង​ប្រើប្រាស់​អភិក្រម​អម (ជាដំណើរការ​នៃ​ការ​ផ្តល់​ជំនួយ​បច្ចេកទេសបែប​ជឿន​លឿន និង​ការគាំទ្រ​ដល់​ការអភិវឌ្ឍសមត្ថភាព) ដូច​ខាង​ក្រោម៖

* គាំទ្រ​ដល់​ដំណើរការ​នៃ​ការ​រៀបចំផែនការ ក្នុង​ក្រសួង​កិច្ចការនារី និងក្រសួង​សង្គមកិច្ច អតីត​យុទ្ធជន និង​យុវនីតិសម្បទា ដែល​ផ្តល់​អាទិភាព​ដល់​ការទទួលខុសត្រូវ​ក្នុង​ការ​ផ្តល់​សេវា​របស់រាជរដ្ឋាភិបាល ​កម្ពុជា។
* ការជ្រើសរើស​ទីតាំង​អនុវត្ត​សកម្មភាព នឹង​ផ្តោត​លើ​កិច្ចព្រមព្រៀង​រួម​គ្នា​រវាង​រាជរដ្ឋាភិបាល​កម្ពុជា និង​ រដ្ឋាភិបាល​អូស្ត្រាលី ដោយ​ពិចារណា​លើ​លក្ខណៈវិនិច្ឆ័យ​ជ្រើសរើស​ទីតាំង ដែល​ត្រូវបាន​រៀបចំ​រួម​គ្នា។
* នៅ​ថ្នាក់ជាតិ កម្មវិធី ACCESS នឹង​ពង្រឹង​សមត្ថភាព​ពាក់ព័ន្ធ​នឹង​ដំណើរការ​ថវិកា​របស់ក្រសួង​កិច្ចការនារី ក្រសួង​សង្គមកិច្ច អតីត​យុទ្ធជន និង​យុវនីតិសម្បទា និងក្រុមប្រឹក្សា​សកម្មភាពជនពិការ ក្នុង​គោលបំណង​ធានាឲ្យមានការ​ផ្តល់​ថវិកាបន្ថែម និង​សមត្ថភាព​អនុវត្តថវិកា និង
* កម្មវិធី ACCESS ក៏​នឹង​ធ្វើការងារ​ជាមួយតួអង្គពាក់ព័ន្ធ​នៅ​ថ្នាក់​ក្រោមជាតិ​ ដើម្បីកែលំអ​ការ​ផ្តល់​សេវា​ប្រកប​ដោយ​គុណភាព ជាពិសេស តាមរយៈការ​បង្កើន​ការ​យល់ដឹង និង​ការសម្របសម្រួល​សេវានានា។​

កម្មវិធី​នេះ​នឹង​បង្កើត​**យន្តការវិនិយោគ​ប្រកប​ដោយ​ភាព​ប្រកួត​ប្រជែង (CIM)** ដើម្បី​ផ្តល់​មូលនិធិ​ដល់​សកម្មភាព​រយៈពេលវែង ដោយ​បែងចែកជា​ពីរជុំ ក្នុង​រយៈពេលទាំងមូល​នៃ​កម្មវិធីនេះ (ឆ្នាំទី ១ និង​ទី ៣)។ គណៈកម្មការ CIM របស់ កម្មវិធី ACCESS នឹង​ពិនិត្យ​លើ​សំណើទាំងនេះ និង​ធ្វើការ​សម្រេចចិត្ត​អំពី​ការវិនិយោគ។ សមាជិក​របស់ CIMP រួមមាន៖ លេខាទីមួយ​របស់ DFAT (ប្រធាន) ​ក្រសួង​សេដ្ឋកិច្ច និង​ហិរញ្ញវត្ថុ ក្រសួងកិច្ចការនារី ក្រសួងសង្គមកិច្ច អតីតយុទ្ធជន​ និងយុវនីតិសម្បទា ក្រុមហ៊ុន​ដែល​ជួល​ឲ្យ​គ្រប់គ្រង​ការងារ​នេះ និង​សមាជិក​ឯករាជ្យម្នាក់ (អង្គការជនពិការ អង្គការ​មិន​មែន​រដ្ឋាភិបាល/​វិស័យ​ឯកជន​)។ យន្តការ CIM នឹង​ផ្តល់​ថវិកា​ដល់​សកម្មភាព​មួយចំនួន និង​លើ​ផែនការ​ផ្តល់ជំនួយ​បច្ចេកទេស​ឯកទេស ដែល​រៀបចំ​រួមគ្នា​ជាមួយ​នឹង​ក្រសួង​គោលដៅ​នីមួយៗ។ យន្តការ​ CIM មាន​គោលបំណង​បំពេញ​បន្ថែម​លើ​ថវិកា​របស់រាជរដ្ឋាភិបាល​កម្ពុជា និង​ប្រើប្រាស់​សម្រាប់​ផ្តល់​ថវិកា​ដល់​ជំនួយ​បច្ចេកទេស និង​សកម្មភាពនានា (អនុវត្ត​ដោយ​អ្នក​អនុវត្ត​សកម្មភាព) ដើម្បី​បំពេញ​ចំណុចខ្វះខាត​របស់រដ្ឋាភិបាល​ពាក់ព័ន្ធ​នឹង​ការ​ផ្តល់​សេវា​ដល់ជនពិការ និង​ស្ត្រីដែលរងគ្រោះ​ដោយសារអំពើ​ហិង្សា​ពាក់ព័ន្ធ​នឹង​យេនឌ័រ។ យើង​រំពឹងថា ដំណើរការ​ខាង​ក្រោម​នឹង​ត្រូវអនុវត្ត សម្រាប់​យន្តការ CIM នេះ។​

* ការរៀបចំផែនការរួមគ្នា នឹង​ត្រូវ​ធ្វើឡើង​ក្នុង​កិច្ចប្រជុំសម្រាប់សមាសភាគ​ការងារ ដោយ​នឹងមាន​ការ​កំណត់ និង​ឯកភាពគ្នា​លើ​តម្រូវការ ដែលកម្មវិធី ACCESS អាច​ជួយ​បំពេញ​បាន តាមរយៈ​ការ​ផ្តល់​ថវិកា​ដល់​សកម្មភាពនានា។​
* កម្មវិធី ACCESS នឹង​ចេញ​សេចក្តីអំពាវនាវឲ្យ​មាន​ការ​ដាក់សំណើ​បង្ហាញពី​ចំណាប់អារម្មណ៍ ជា​ការ​ឆ្លើយតប​ចំពោះ​តម្រូវការ​ដែលបាន​កំណត់ និង​ឯកភាពគ្នា។​
* ក្រុមហ៊ុន​ដែល​ជួល​ឲ្យ​គ្រប់គ្រង​ការងារ​នេះ (ឬ​គណៈកម្មាធិការ​តូចណាមួយ ដែល​ទទួលបាន​ប្រតិភូកម្ម តាមរយៈកិច្ចប្រជុំ​របស់​សមាសភាគ​ការងារនេះ) នឹង​ធ្វើការវាយតម្លៃ​លើ​ការ​ដាក់សំណើ​បង្ហាញពី​ចំណាប់អារម្មណ៍ ហើយ​បង្ហាញ​ទៅ​កាន់​កិច្ចប្រជុំ​ពេញអង្គ​របស់​សមាសភាគ​ការងារនេះ ដែល​ត្រូវ​កំណត់​រក​សំណើ​ទាំងឡាយ ដែលអង្គប្រជុំ​របស់សមាសភាគ​ការងារនេះ ចង់​ឃើញ​អនុវត្ត​ទៅ​មុខ ​ទៀត។​
* កម្មវិធី ACCESS នឹង​អញ្ជើញ​អ្នក​ដាក់សំណើ​មួយចំនួន ឲ្យ​ដាក់សំណើ​លំអិត។​ បុគ្គលិក​ផ្តល់​ជំនួយបច្ចេកទេស​ពាក់ព័ន្ធ​នឹង​អំពើ​ហិង្សា​ពាក់ព័ន្ធ​នឹង​យេនឌ័រ និង​ពិការភាព របស់កម្មវិធី ACCESS នឹង​អាច​ជួយ​ដល់​អ្នក​ដាក់សំណើ​មួយចំនួន ធ្វើការ​កែសម្រួល​សំណើ​របស់ខ្លួន ដើម្បី​បង្កើន​ប្រសិទ្ធភាព​នៃ​ដំណើរការ CIM នេះ ឲ្យ​ដល់​កម្រិត​អតិបរមា។​
* គេរំពឹងថាអ្នក​ដាក់សំណើ​រួមមាន អង្គការ​មិនមែនរដ្ឋាភិបាល ទីភ្នាក់ងារ​សហប្រជាជាតិ ស្ថាប័ន​​វិស័យ​ឯកជន​។
* កិច្ចប្រជុំ​របស់​សមាសភាគការងារនេះ នឹង​ផ្តល់​អនុសាសន៍​ដល់​ CIMP អំពី​សំណើ​ដែល​ត្រូវបាន​ជ្រើស ​រើស។​
* CIMP ធ្វើការ​សម្រេចចិត្ត​អំពី​សំណើ។
* សកម្មភាព​ត្រូវ​បាន​អនុវត្ត និង​ពិនិត្យ​តាមដាន។​

ស្ថាប័ន​នានា​របស់រាជរដ្ឋាភិបាល​កម្ពុជា (ក្រសួង​គោលដៅ អាជ្ញាធរ​ថ្នាក់​ក្រោម​ជាតិ) ដែល​មាន​បំណង​ចង់​ទទួលបាន​ថវិកាគាំទ្រ​សកម្មភាព​របស់ខ្លួន តាមរយៈ CIM ចាំពាច់​ត្រូវ​ចុះ​កិច្ចព្រមព្រៀង​ជាមួយ​អ្នក​លើក​សំណើ (ដូចជា សំណើ​រួមគ្នា​រវាង​រាជរដ្ឋាភិបាល​កម្ពុជា និង​ទីភ្នាក់ងារ​សហប្រជាជាតិ ជាដើម)។ សំណើទាំងនេះ​ចាំបាច់​ត្រូវ​បញ្ចូល​កិច្ចព្រមព្រៀង​លាយល័ក្ខណ៍អក្សរ​ពី​ស្ថាប័នរាជរដ្ឋាភិបាល​កម្ពុជា ថានឹង​ខិតខំ​បង្កើន​ថវិកាសម្រាប់​ការ​ផ្តល់​សេវាទាំងនេះ នៅ​ក្នុង​ឆ្នាំ​ក្រោយៗទៀត។​ សំណើ​ប្រភេទនេះ​នឹង​ចូលរួម​ផ្តល់​ថវិកា​ដល់​សកម្មភាព​នានា​ ដែល​អនុវត្ត​ដោយរាជរដ្ឋាភិបាល​កម្ពុជា ក្នុង​ករណី​ដែល​ថវិកាពីរាជរដ្ឋាភិបាល​កម្ពុជាមាន​មិន​គ្រប់គ្រាន់ ដូចជា ការរៀបចំ​សិក្ខាសាលា ឬ​ការ​ពិនិត្យ​ឡើងវិញ​ពាក់កណ្តាល​អណត្តិ​ ។ល។

កម្មវិធី ACCESS នឹង​មិន​ផ្តល់​ថវិកាគាំទ្រ​ដោយ​ផ្ទាល់​ដល់​រាជរដ្ឋាភិបាល​កម្ពុជា សម្រាប់​ការអនុវត្ត​សកម្មភាពនានា​ឡើយ ហើយថវិការបស់កម្មវិធី ACCESS ក៏​មិន​ត្រូវ​ប្រើប្រាស់ ដើម្បី​ផ្តល់​ប្រាក់ឧបត្ថម្ភ​ប្រចាំថ្ងៃ ឬ​ការទូទាត់ផ្សេងទៀត សម្រាប់​ការ​ចូលរួម​ក្នុង​កម្មវិធី ឬ​សកម្មភាពនានា​របស់កម្មវិធីនេះ​ដែរ។​ កម្មវិធី ACCESS ទទួលស្គាល់ថា ប្រភពថវិកា​សមស្រប​សម្រាប់​ក្រសួង​គោលដៅ និង​អាជ្ញាធរ​ថ្នាក់​ក្រោមជាតិ​របស់រាជរដ្ឋាភិបាល​កម្ពុជា គឺ​ថវិការបស់រាជរដ្ឋាភិបាល​កម្ពុជា។ សកម្មភាព​ពាក់ព័ន្ធ​នឹង​ការ​គ្រប់គ្រង​ហិរញ្ញវត្ថុសាធារណៈ ដែលធ្វើឡើង​ដោយកម្មវិធី ACCESS នឹង​ព្យាយាម​គាំទ្រ​ដល់​ការ​បង្កើនថវិការបស់រាជរដ្ឋាភិបាល​កម្ពុជា សម្រាប់ឆ្នាំទី ២-៥ (នឹង​មាន​ការ​បង្កើន​ថវិកា​)។​

ក្រសួងកិច្ចការនារី ក្រសួងសង្គមកិច្ច អតីតយុទ្ធជន និងយុវនីតិសម្បទា និងក្រុមប្រឹក្សាសកម្មភាពជនពិការ នឹងដើរតួនាទីជាទីភ្នាក់ងារបច្ចេកទេសនៅក្នុងកម្មវិធី ACCESS ដោយសារគាត់មានតួនាទីភារកិច្ចដឹកនាំកម្មវិធី និងគោលនយោបាយទាក់ទងនឹងអំពើហឹង្សាលើស្ត្រី និងពិការភាព ។ នៅក្នុងតួនាទីភារកិច្ចនេះ គាត់នឹងដើរតួនាទីសំខាន់ក្នុងការដឹកនាំសម្របសម្រួលជាមួយក្រសួង ស្ថាប័នអ្នកផ្តល់សេវាដ៏ទៃទៀតដូចជា ក្រសួង សុខាភិបាល ក្រសួងមហាផ្ទៃ និងក្រសួងការងារនិងបណ្តុះបណ្តាលវិជ្ជាជីវៈ ។ ក្រសួងសេដ្ឋកិច្ច និងហិរញ្ញវត្ថុ នឹងដឹកនាំផ្នែកកំណែទម្រង់ហិរញ្ញវត្ថុសាធារណៈ និងគាំទ្រដល់ការបង្កើនសមត្ថភាពរបស់ក្រសួងពាក់ព័ន្ធក្នុងការគ្រប់គ្រងថវិការ។ ក្រសួងកិច្ចការនារី ក្រសួងសង្គមកិច្ច អតីតយុទ្ធជន និងយុវនីតិសម្បទា និងក្រសួងសេដ្ឋកិច្ច និងហិរញ្ញវត្ថុ នឹងមានតួនាទីក្នុងការដឹកនាំគ្រប់គ្រង​ CIM ។​ ក្រសួងទាំងអស់ (រួមទាំងក្រសួងពាក់ព័ន្ធបន្ទាប់បន្សំដ៏ទៃទៀត) នឹងអាចទទួលបានការគាំទ្រជំនួយបច្ចេកទេស ដើម្បីគាំទ្រដល់ការបំពេញភារកិច្ចទាំងនេះ ។​

អភិបាលកិច្ច​កម្មវិធី

​ គណៈកម្មាធិការ​ដឹកនាំ​អន្តរក្រសួង​ដែលមាន​សមាសភាពពី​រាជរដ្ឋាភិបាល​កម្ពុជា-រដ្ឋាភិបាលអូស្ត្រាលី ​ដែលត្រូវ​ជួបប្រជុំ​ឡើង​រៀងរាល់ ៦ ខែ​ម្តង ត្រូវបាន​លើក​ស្នើ​ជា​គណៈកម្មាធិការ​ដឹកនាំ​របស់កម្មវិធី ACCESS ដែល​នឹង​ផ្តល់​ការណែនាំ​ជា​យុទ្ធសាស្ត្រ និង​ពិនិត្យ​ឡើងវិញ​លើ​វឌ្ឍនភាពនានា។​ គេរំពឹងថា តំណាង​ក្នុង​ គណៈកម្មាធិការនេះ​ នឹង​មាន​សមាសភាពពីក្រសួង​កិច្ចការនារី ក្រសួង​សង្គមកិច្ច អតីត​យុទ្ធជន និង​យុវនីតិ សម្បទា ក្រុមប្រឹក្សា​សកម្មភាពជនពិការ ក្រសួង​មហាផ្ទៃ ​ក្រសួង​សុខាភិបាល ​ក្រសួង​សេដ្ឋកិច្ច និង​ហិរញ្ញវត្ថុ ក្រសួង​ការបរទេស និង​ពាណិជ្ជកម្ម​អូស្ត្រាលី (កុងស៊ុលទទួល​បន្ទុក​ការងារ​អភិវឌ្ឍន៍ ឬ​ការងារស្រដៀងគ្នា) និង​ប្រធាន​ក្រុម​របស់កម្មវិធី ACCESS។ ស្ថាប័ន​ដទៃទៀត​របស់រាជរដ្ឋាភិបាល​កម្ពុជា ក៏អាច​ត្រូវ​បាន​អញ្ជើញ​ឲ្យ​ចូលរួម តាម​ការ​ឯកភាពគ្នា (ដូចជា ក្រសួង​ការងារ និង​បណ្តុះបណ្តាល​វិជ្ជាជីវៈ ជាដើម)។ គណៈគ្រប់គ្រង និង​បុគ្គលិក​ផ្តល់​ជំនួយបច្ចេកទេស​របស់​កម្មវិធីនេះ អាច​ត្រូវបាន​អញ្ជើញ​ឲ្យ​ចូលរួម ជា​អ្នក​ផ្តល់​ប្រឹក្សា។​ DFAT និងរាជរដ្ឋាភិបាល​កម្ពុជា ត្រូវ​ឯកភាពគ្នា​លើ​ការរៀបចំសមស្រប សម្រាប់​គណៈកម្មាធិការ​ដឹកនាំ​កម្មវិធី ACCESS នេះ។​

ការទទួលបានថវិកា តាមរយៈយន្តការ CIM និង​ការពិនិត្យតាមដាន​វឌ្ឍនភាព

កិច្ចប្រជុំ​សម្រាប់​សមាសភាគ​ការងារ​តាម​វិស័យ ក្នុង​ក្រសួង​គោលដៅ​នីមួយៗ នឹង​ធ្វើការរៀបចំ​ផែនការ​រួមគ្នា និង​រៀបចំ​នូវ​សំណើ​សកម្មភាព សម្រាប់គាំទ្រ​ដល់​កិច្ចពិគ្រោះ​យោបល់​កម្រិត​គោលនយោបាយ។​ ក្រសួងគោលដៅ​នីមួយៗ​ត្រូវ​ធ្វើជា​ប្រធាន​កិច្ចប្រជុំទាំងនេះ ដោយ​ត្រូវមាន​តំណាង​ចូលរួម​រហូត​ដល់ ៣ នាក់។​ ការ​ចូល​រួម​របស់​ក្រសួង​គោលដៅ ត្រូវបាន​សន្មត់ថាជា​ការរួមបដិភាគ​មិន​មែនថវិការបស់រាជរដ្ឋាភិបាល​កម្ពុជា ចំពោះ​​កម្មវិធីនេះ។ ដំណើរការ​កិច្ចប្រជុំ​រួមគ្នា​ទាំងនេះ នឹង​ផ្តល់​លទ្ធភាព​ឲ្យ​តួអង្គពាក់ព័ន្ធ​នានា​ធ្វើការងារ​រួមគ្នា ដើម្បីរៀបចំ​សកម្មភាព​ ដែល​ឆ្លើយតប​ទៅ​នឹង​អាទិភាពនានា​ (ឧ. ក្រសួង​កិច្ចការនារីបង្ហាញពី​បំណង​ចង់​ពង្រីក​អភិក្រម​មជ្ឈមណ្ឌល​ផ្តល់​សេវា​គ្រប់បែបយ៉ាង​ដល់ជនរងគ្រោះ និង​គាំទ្រ​ដល់​ការ​បណ្តុះ​បណ្តាល​មន្ត្រី​នគរបាល​យុត្តិធម៌ ក្រសួងសង្គមកិច្ច អតីតយុទ្ធជន និងយុវនីតិសម្បទា មានបំណងចង់ពង្រឹងការផ្តោតការយកចិត្តទុកដាក់លើការអប់រំ និងការបណ្តុះបណ្តាល់វិជ្ជាជីវៈ ដល់ជនពិការ)។​ កិច្ចប្រជុំ​នៃសមាសភាគ​ការងារនេះ ក៏អាចផ្តល់ឱកាស​ឲ្យមាន​ការ​បង្កើន​ការ​ធ្វើសុខុដុមនីយកម្ម​អ្នក​ផ្តល់ជំនួយ ដែល​គាំទ្រ​ដល់ផែនការសកម្មភាពជាតិស្តីពីការទប់ស្កាត់អំពើហិង្សាលើស្ត្រីទី ២ និងផែនការ​យុទ្ធសាស្ត្រជាតិ​ស្តីពី​ពិការភាពផងដែរ។​ មានការស្នើ​ឲ្យមានការផ្តល់ថវិកាចំនួន ២ ជុំ៖ ឆ្នាំទី ១ (សម្រាប់ឆ្នាំទី ១-៣) និង​ឆ្នាំទី ៣ (សម្រាប់ឆ្នាំទី ៤ និង​ទី ៥)។ អ្នក​អនុវត្តសកម្មភាព រួមមាន អង្គការជនពិការ អង្គការ​មិនមែនរដ្ឋាភិបាល អង្គការអន្តរជាតិ និង​​វិស័យ​ឯកជន​។​[[10]](#footnote-11) DFAT នឹងប្រើប្រាស់​ការ​រៀបចំកិច្ចសន្យា​ជាក់លាក់ សម្រាប់​ទីភ្នាក់ងារសហប្រជាជាតិ ស្រប​តាម​ដំណើរការ​ធ្វើសេចក្តីសម្រេចចិត្តនេះ។​ ​

ការគ្រប់គ្រងការអនុវត្ត

ក្រុមហ៊ុន​គ្រប់គ្រងដែល​ជួល​ដោយ DFAT គឺជាអ្នកអនុវត្តកម្មវិធី ACCESS នេះ។​ ក្រុម​ការងារ​តាក់​តែង​​កម្មវិធី បាន​ធ្វើការ​ពិចារណា​លើ​ទម្រង់​នៃ​ការអនុវត្តជាជ្រើស​ផ្សេងទៀត (ដូចជា SWAp ការផ្តល់ថវិកាដោយ​ផ្ទាល់ ការ​ផ្តល់​ថវិកា​ដល់​ទីភ្នាក់ងារ​សហប្រជាជាតិ ឬ​អង្គការ​អន្តរជាតិ​ឲ្យ​អនុវត្ត​កម្មវិធីនេះ) និង​បាន​រកឃើញ​ថា ដោយសារ​បទពិសោធន៍​វិនិយោគ​កន្លងមក​របស់ DFAT ក្នុង​កម្មវិធីស្រដៀងគ្នានេះ ក្នុង​ប្រទេសកម្ពុជា ប្រសិទ្ធភាព​នៃ​ការ​គ្រប់គ្រង ភាព​ឆ្លើយតប និង​ការបានផល​ពី​ប្រាក់​ដែលបាន​ចំណាយ នឹងអាច​បង្កើន​បាន​ជាអតិបរមា តាមរយៈការ​ប្រើប្រាស់​ទម្រង់​ជួល​ក្រុមហ៊ុន​ឲ្យ​គ្រប់គ្រង​ការងារនេះ (Managing Contractor model)។ មុខងារ ដែលរំពឹងថានឹងមាន រួមមាន៖ ការធ្វើ​លទ្ធកម្ម និង​ការ​គ្រប់គ្រង​បុគ្គលិក​ផ្តល់​ជំនួយបច្ចេកទេស​ជាតិ និង​អន្តរជាតិ ដែលមានបទពិសោធន៍​ខាងអំពើ​ហិង្សា​ពាក់ព័ន្ធ​នឹង​យេនឌ័រ និង​ពិការភាព ការពិនិត្យ​តាមដាន និង​វាយតម្លៃ - នេះ​អាច​មាន​ជា​ការ​ជួល​អង្គការ​ជនពិការ​ឲ្យ​ផ្តល់​សេវា​ជាក់លាក់​នានា ដូចជា សវនកម្ម​ពិការភាព ការរាយការណ៍ពីការបំពេញ​ការងារនិង​លទ្ធផលសម្រេចបាន និង​ការ​ពិនិត្យតាមដាន​និង​ការគ្រប់គ្រង​ការ​វិនិយោគ​ ជាដើម។​

ការពិនិត្យ​តាមដាន ការ​វាយតម្លៃ និង​ការរៀនសូត្រ

សកម្មភាព​របស់​កម្មវិធីនេះ​នឹង​ផលិត​នូវ​ទិន្នន័យពាក់ព័ន្ធ ដើម្បីឲ្យ​ដំណើរការ​ថវិកា​កាន់តែមាន​ភាព​ល្អ​ប្រសើរ​ជាងមុន និង​បង្កើនថវិកា [[11]](#footnote-12) និងល្អបំផុត​កិច្ចខិតខំប្រឹងប្រែង​ពង្រឹង​គណនេយ្យភាពសង្គម។ សូចនាករ​រួមសម្រាប់​ស្ថាប័ន​ទទួល​ជំនួយ ដែលធ្វើការងារ​ពាក់ព័ន្ធ​នឹង​ផែនការសកម្មភាពជាតិស្តីពីការទប់ស្កាត់អំពើហិង្សាលើស្ត្រីទី ២ និង​ផែនការ​យុទ្ធសាស្ត្រជាតិ​ស្តីពី​ពិការភាព **នឹងត្រូវបញ្ចូលទៅក្នុង​អភិក្រមពិនិត្យ​តាមដាន វាយតម្លៃ និងរៀនសូត្រ (MEL) នេះ។** ស្ថាប័ន​ទទួលជំនួយ​ត្រូវ​ប្រើប្រាស់ប្រព័ន្ធ​របស់ខ្លួន ដើម្បី​ផលិតទិន្នន័យ។​ អ្នកជំនាញ MEL របស់កម្មវិធី ACCESS ក៏​នឹង​ផ្តល់​ការគាំទ្រដល់​ការរៀបចំ​ឯកសារ​អប់រំ​ផ្សព្វផ្សាយគំរូ សម្រាប់​ប្រើប្រាស់​ក្នុង​សកម្មភាព​មិត្ត​អប់រំ​មិត្ត និង​អាច​យកទៅ​ប្រើ​ប្រាស់ សម្រាប់​សកម្មភាព​ដែលមាន​សក្តានុពល​ផ្សេង ទៀត។​ នៅពេល​​ធ្វើ​សកម្មភាព​នៅ​កម្រិត​សហគមន៍[[12]](#footnote-13) ស្ថាប័ន​ដែល​ទទួលបាន​ជំនួយ​ត្រូវ​ប្រមូល​ទិន្នន័យ​អំពី​ករណី​អំពើ​ហិង្សា និង​ការ​បញ្ជូន​ជនរងគ្រោះ​ទៅ​រក​សេវា ក៏ដូចជា​ទិន្នន័យ​បែងចែក​លំអិត​អំពី​ការ​ប្រើប្រាស់ និង​ការ​បញ្ជូន​ទៅ​រក​សេវា​សម្រាប់ជនពិការ។ ទិន្នន័យទាំងនេះ​នឹង​គាំទ្រ​ដល់​កិច្ចខិតខំប្រឹងប្រែង​​របស់កម្មវិធី ACCESS ដែល​ផ្តោត​លើ​ចំណុច​ប្រសព្វ​គ្នា​រវាង​វិស័យ​ទាំងពីរនេះ។​ កម្មវិធី ACCESS នឹង​រៀបចំ**​ដំណើរការ​ឆ្លុះបញ្ចាំង​រួមគ្នា​ជាប្រចាំឆ្នាំ ផ្សារភ្ជាប់​ជាមួយ​នឹង​ផែនការ​ប្រចាំឆ្នាំ។**​ នៅចុងឆ្នាំទី ៣ ការបូកសរុប​ការ​វិនិយោគ​ដែល​ធ្វើឡើង​ដោយ​កម្មវិធី ACCESS នឹង​គាំទ្រ​ដល់​ការ​វិនិយោគ​ជុំចុងក្រោយ​ដែល​មាន​ទំហំតូចជាង​ជុំ​មុនៗ នៅ​ឆ្នាំទី ៣ (សម្រាប់​ឆ្នាំទី ៤ និង​ទី ៥)។ ការ​ពិនិត្យ​ឡើងវិញ​ពាក់កណ្តាល​អណត្តិ​ដោយ​ឯករាជ្យ នឹង​ធ្វើឡើង​ក្នុង​ឆ្នាំទី ៣។​ កម្មវិធី ACCESS នឹង​រៀបចំ**​របាយការណ៍​វឌ្ឍនភាព និង​របាយការណ៍​ហិរញ្ញវត្ថុ​រៀងរាល់ ៦ ខែ​ម្តង** ក៏ដូចជា​របាយការណ៍​លទ្ធផល​សកម្មភាព ដូចដែលតម្រូវដោយរាជរដ្ឋាភិបាល​កម្ពុជា និង​ DFAT។ ក្នុង​ករណី​ដែលអាចធ្វើបាន របាយការណ៍​វឌ្ឍនភាព​ដែល​ពុំ​មាន​ព័ត៌មាន​ហិរញ្ញវត្ថុ និង​របាយការណ៍​សកម្មភាព នឹង​ត្រូវ​ផ្តល់​ដល់​អ្នកពាក់ព័ន្ធ​នឹង​កម្មវិធី ACCESS ផងដែរ។​

**ហានិភ័យ​ និង​បញ្ហាប្រឈម​សំខាន់ៗ ដែល​ធ្វើឲ្យ​រាំងស្ទះ​ដល់​ការ​សម្រេច​ជោគជ័យ**

* **តម្រូវការ​សមត្ថភាព និង​ធនធាន​ហិរញ្ញវត្ថុ និង​ធនធានមនុស្ស** ការ​កសាង​សមត្ថភាព​គ្រប់គ្រង​ហិរញ្ញវត្ថុ និង​សមត្ថភាព​ផ្តល់​សេវា​ក្នុង​ពេល​ទន្ទឹមគ្នា អាច​ជា​ការ​ដាក់​បន្ទុក​លើ​ក្រសួង​ពាក់ព័ន្ធ។​ កម្មវិធី ACCESS ចាំបាច់​ត្រូវ​កំណត់​ចំណុចដៅ​សម្រាប់​ការអនុវត្ត​ដែល​មាន​លក្ខណៈ​ប្រាកដ​និយម បែងចែក​តួនាទី​និង​ការទទួលខុសត្រូវ​ឲ្យ​បាន​ច្បាស់លាស់ ទាញប្រយោជន៍​ពីឱកាសនានា កសាង​ប្រព័ន្ធ MEL ផ្ទៃក្នុង និង​ធ្វើការងារ​ជាមួយ​នឹង​តួអង្គពាក់ព័ន្ធនានា (ដូចជាក្រសួងសុខាភិបាល ក្រសួងមហាផ្ទៃ និងក្រសួងការងារនិងបណ្តុះបណ្តាល់វិជ្ជាជីវៈ)
* **ការ​ប្រើប្រាស់​អភិក្រម​ដែល​មាន​លក្ខណៈ​បែកខ្ញែក​ពីគ្នា អាច​ធ្វើឲ្យ​ខាតបង់​ការ​វិនិយោគ៖** ប្រវត្តិ​នៃ​ការ អនុវត្ត​កម្មវិធី​ដាច់​ដោយឡែកៗពីគ្នា​កន្លងមក​ អាច​ធ្វើឲ្យ​ប៉ះពាល់​ដល់​លទ្ធផល​នៃកម្មវិធី ACCESS និង​ភាព​ប្រសព្វគ្នា​នៃ​សមាសភាគនានា។​ គេរំពឹងថា ការពិនិត្យ​លើ​សំណើ​គម្រោង និង​ការផ្តល់​ការគាំទ្រ​ក្នុង​ទម្រង់​ជា​ជំនួយ​បច្ចេកទេស​ដល់​ក្រសួង​គោលដៅ និងអង្គការ​មិនមែនរដ្ឋាភិបាល នឹង​អាច​កាត់បន្ថយ ​ហានិភ័យ​នេះ​ឲ្យ​នៅទាបជា​អប្បបរមា។​
* **ការវិភាជន៍ថវិកា​របស់រាជរដ្ឋាភិបាល​កម្ពុជា សម្រាប់​សេវាពាក់ព័ន្ធ​នឹងអំពើ​ហិង្សា​ពាក់ព័ន្ធ​នឹង​យេនឌ័រ និង​ពិការភាព ពុំ​បាន​កើនឡើង​ឡើយ៖** ការ​បង្កើន​ការវិភាជន៍ថវិកា​របស់រាជរដ្ឋាភិបាល​កម្ពុជា សម្រាប់​ការ ​ផ្តល់​សេវាទាំង​នេះ មិនអាច​កើតឡើង​បាន​ឡើយ។​ កម្មវិធី ACCESS នឹង​ផ្តល់​ជំនួយបច្ចេកទេស​ផ្នែក​ការ​គ្រប់គ្រង​ហិរញ្ញវត្ថុសាធារណៈ បន្ត​ធ្វើការ​វិភាគ​ពីស្ថានភាព​នយោបាយនិង​សេដ្ឋកិច្ច ដាក់ឲ្យ អនុវត្ត​នូវ​អភិក្រម​រៀបចំថវិកា​ឆ្លើយតប​ចំពោះ​យេនឌ័រ និង​កសាងទំនាក់ទំនង​ក្នុង​វិស័យទាំងនេះ និង​ជាមួយ​ក្រសួង​សេដ្ឋកិច្ច និង​ហិរញ្ញវត្ថុ ដើម្បី​កាត់បន្ថយ​ហានិភ័យនេះ។​
* **ដំណើរការ​បោះឆ្នោត​នាពេលខាងមុខ​អាចពន្យាពេលការអនុវត្តគម្រោង ៖** ការបោះឆ្នោតសកល​ ដែល​គ្រោង​នឹង​ធ្វើឡើង​ក្នុង​ឆ្នាំ ២០១៨ អាចពន្យាពេលក្នុងការចាប់ផ្តើម​អនុវត្តគម្រោង ដោយអាស្រ័យទៅលើការផ្លាស់ប្តូរតួនាទីខ្លះនៃក្រសួងសំខាន់ៗ។​

ក្របខ័ណ្ឌ​ពេលវេលា​សម្រាប់​ការ​ចូលរួម​អនុវត្ត​សកម្មភាព និង​ធនធានដែល​ត្រូវ​បានសន្យា

**ថវិកា​ប្រមាណជា ២៥ លាន​ដុល្លារអូស្ត្រាលី (ប្រមាណជា ២០ លាន​ដុល្លា​រអាមេរិច) សម្រាប់​រយៈពេល ៥ ឆ្នាំ** ត្រូវ​បាន​ស្នើឡើង សម្រាប់រយៈពេល​របស់​កម្មវិធីនេះ ចាប់ពី​ពាក់កណ្តាល​ឆ្នាំ ២០១៨ ដល់​ថ្ងៃទី ៣០ ខែ មិថុនា ឆ្នាំ ២០២៣។​ ៥០ ភាគរយ នៃ​ថវិកានេះ (ស្មើនឹង ១២,៥ ដុល្លារអូស្ត្រាលី/១០ លាន​ដុល្លារ​អាមេរិច) នឹង​មាន​សម្រាប់​ចំណាយ​លើ​សកម្មភាព ហើយ​ថវិកា​ដែល​នៅសល់​ត្រូវ​បែងចែក​រវាង​ការ​ចំណាយ​លើ​ការ​គ្រប់គ្រង (ដូចជា បុគ្គលិក​ផ្តល់​សេវា​របស់ក្រុមហ៊ុន) និង​បុគ្គលិក​ផ្តល់​ជំនួយ​បច្ចេកទេស​តាមឯកទេស (ប្រធាន​ក្រុម ទីប្រឹក្សា​ផ្នែក​គ្រប់គ្រង​ហិរញ្ញវត្ថុសាធារណៈ ប្រធាន​ក្រុម​ខាងអំពើ​ហិង្សា​ពាក់ព័ន្ធ​នឹង​យេនឌ័រ និង​ពិការភាព និង​បុគ្គលិក​ខាង​ពិនិត្យ​តាមដាន​ និង​វាយតម្លៃ) - ដោយ​ប្រភេទនីមួយៗ​មាន​ថវិកា​ ៦,២៥ លានដុល្លារ​អូស្ត្រាលី (៥ លាន​ដុល្លារ​អាមេរិច)។​ អ្នក​ដេញថ្លៃ​ត្រូវបាន​លើកទឹកចិត្ត​ឲ្យ​បង្ហាញ​ពី​គំនិត​ថ្មីៗ​សម្រាប់​សន្សំសំចៃ​ចំណាយ ក្នុង​ឯកសារ​ដេញ​ថ្លៃ​របស់ ខ្លួន។​ តួលេខ​ខាង​ក្រោម គ្រាន់តែជា​តួលេខ​បណ្តោះអាសន្ន​តែប៉ុណ្ណោះ។​

|  |  |  |
| --- | --- | --- |
| **ពិពណ៌នា** | **គិតជា​លាន ប្រចាំឆ្នាំ** | **គិតជា​លាន សម្រាប់ ​រយៈពេល​ ៥ ឆ្នាំ** |
| **ថវិកាសរុប​ដែលមាន សម្រាប់សកម្មភាព** | **AUD 2.5 / USD 2.0** | **AUD 12.5 /USD 10.0** |
| **ចំណាយ​លើ​ការ​គ្រប់គ្រង (រាប់បញ្ចូល​ ​សេវា​របស់ក្រុមហ៊ុន​ដែល​ជួលឲ្យ​គ្រប់គ្រង មិនរាប់បញ្ចូល​ជំនួយបច្ចេកទេស)** | **AUD 1.25 / USD 1.0** | **AUD 6.25 /USD 5.0** |
| **ចំណាយ​លើ​បុគ្គលិក​ផ្តល់​ជំនួយ​បច្ចេកទេស​តាម​ឯកទេស** | **AUD 1.25 / USD 1.0** | **AUD 6.25 / USD 5.0** |
| **ចំណាយសរុប​របស់​កម្មវិធី** |  | **AUD 25.00 / USD 20.0** |

ថវិកា​នេះ​នឹង​ផ្តល់​បុគ្គលិក​ជំនួយបច្ចេកទេសតាមឯកទេស ដើម្បី​ធ្វើការងារជាមួយ​រាជរដ្ឋាភិបាល​កម្ពុជា ក្នុង​គោលបំណង៖

* ពង្រឹង​ដំណើរការ​ថវិកា និង​និរន្តរភាព​ហិរញ្ញវត្ថុ​នៃ​ការផ្តល់សេវា​ប្រកប​ដោយគុណភាព ក្នុង​វិស័យ​អំពើ​ហិង្សា​ពាក់ព័ន្ធ​នឹង​យេនឌ័រ និង​ពិការភាព។​
* ពង្រឹង​ទំនាក់ទំនង​នៃ​ការផ្តល់សេវា​រវាង​រាជរដ្ឋាភិបាល​កម្ពុជា អង្គការ​មិនមែនរដ្ឋាភិបាល ទីភ្នាក់ងារ​ពហុភាគី និង​​វិស័យ​ឯកជន​ នៅ​ថ្នាក់ជាតិ និង​ថ្នាក់​ក្រោមជាតិ។
* ពង្រឹងបរិយាប័ន្ន​សេដ្ឋកិច្ច សម្រាប់ជនពិការ រាប់បញ្ចូលទាំង​ស្ត្រី​រង​ផលប៉ះពាល់​ដោយសារអំពើ​ហិង្សា​ពាក់ព័ន្ធ​នឹង​យេនឌ័រផង តាមរយៈ​ការ​បង្កើត​ទំនាក់ទំនង​ឲ្យ​កាន់តែ​រឹងមាំ​រវាង​សេវា​ស្តារ​ លទ្ធភាព​ពលកម្ម និង​បរិយាប័ន្ន​សេដ្ឋកិច្ច។
* ពង្រឹង​ប្រសិទ្ធភាព​មុខងារ​របស់ក្រសួង​គោលដៅ (ក្រសួង​កិច្ចការនារី និងក្រសួង​សង្គមកិច្ច អតីត​យុទ្ធជន និង​យុវនីតិសម្បទា) និង​តួនាទីរបស់ក្រសួងទាំងពីរ ក្នុង​នាមជា​ប្រភព​ផ្តល់​ជំនួយ​បច្ចេកទេស គោលនយោបាយ និង​សម្របសម្រួលក្រសួង​ពាក់ព័ន្ធ​នឹង​ថ្នាក់ជាតិ និង​អាជ្ញាធរ​ថ្នាក់​ក្រោម​ជាតិ។​
* ជម្រុញឲ្យមាន​ការផ្តល់​សេវា​ប្រកប​ដោយគុណភាព ដើម្បីគាំទ្រ​ដល់​ស្ត្រីពិការដែលទទួលរងអំពើ​ហិង្សា​ពាក់ព័ន្ធ​នឹង​យេនឌ័រ និង​ស្ត្រី​ផ្សេងទៀត ដែលមាន​ជំងឺចិត្តសង្គម ដោយសារអំពើ​ហិង្សា និង
* អនុញ្ញាតឲ្យ​អូស្ត្រាលី​បន្ត​ការ​រួមចំណែក​ខ្ពស់​ជាមួយរាជរដ្ឋាភិបាល​កម្ពុជា ក្នុង​វិស័យទាំងពីរ។​

តារាង​បង្ហាញ​ព័ត៌មានលំអិត​បន្ថែមទៀត មាន​ក្នុង​**ឧបសម្ព័ន្ធទី ១២**។

ដោយហេតុថាកម្មវិធី ACCESS មាន​មូលដ្ឋាន​ផ្អែក​លើ​ការវិនិយោគ​ដែល DFAT មាន​កន្លងមក ក្នុង​ប្រទេស​កម្ពុជា និងសហការ​ជាមួយ​តួអង្គពាក់ព័ន្ធ​ក្នុង និង​ក្រៅរដ្ឋាភិបាល​បច្ចុប្បន្នភាគច្រើន ការ វិនិយោគ​នេះ​ត្រូវបាន​ចាត់ទុកថា មាន**ហានិភ័យទាប**។

តារាង​ដែលបង្ហាញ​ដោយសង្ខេប​ពី​ភាពខុសប្លែកគ្នា​សំខាន់ៗនៃ​អភិក្រម​ដែល​ប្រើប្រាស់​ក្នុង​កម្មវិធីមុន (កម្មវិធី DRIC និង EVAW) និង​កម្មវិធី ACCESS មាន​ក្នុង**​ឧបសម្ព័ន្ធទី ១០**។

1. កម្មវិធី​ទាំងពីរនេះ​​ត្រូវបាន​តម្រឹម​ស្រប​ទៅតាម​យុទ្ធសាស្ត្រ​របស់រាជរដ្ឋាភិបាលកម្ពុជា៖ ផែនការសកម្មភាពជាតិស្តីពីការទប់ស្កាត់អំពើហិង្សាលើស្ត្រី ២០១៤-១៨ និង​ផែនការ​យុទ្ធសាស្ត្រជាតិ​ស្តីពី​ពិការភាព​របស់​ប្រទេស​កម្ពុជា ២០១៤-១៨។ [↑](#footnote-ref-2)
2. ការអង្កេត​ថ្នាក់ជាតិ​អំពី​សុខភាព និង​បទពិសោធន៍​ក្នុង​ជីវិត​របស់ស្ត្រី​នៅ​កម្ពុជា ធ្វើឡើង​ដោយ​ក្រសួង​កិច្ចការនារី (២០០៥) [↑](#footnote-ref-3)
3. ការអង្កេតប្រជាសាស្ត្រ និង​សុខភាព​កម្ពុជា (២០១៤) [↑](#footnote-ref-4)
4. វិទ្យាស្ថានជាតិស្ថិតិ អគ្គនាយកដ្ឋាន​បច្ចេកទេស​សុខាភិបាល (២០១៥) ការអង្កេត​ប្រជាសាស្ត្រ និង​សុខភាព​ជាតិ ២០១៤ [↑](#footnote-ref-5)
5. Evans P et al. (2014) ការសិក្សា​អំពី​ប្រេវ៉ាឡង់​នៃ​ភាពខ្សោយ និង​ពិការភាពរបស់​កុមារតូច​នៅ​កម្ពុជា ផ្អែក​លើ​ប្រជាជនទូទៅ *Disability, CBR & Inclusive Development*, 25 (2), pp. 5-20. [↑](#footnote-ref-6)
6. http://www.mef.gov.kh/pfmrp-2nd-launch.html [↑](#footnote-ref-7)
7. http://www.mef.gov.kh/pfmrp.html [↑](#footnote-ref-8)
8. យន្តការ CIM នឹង​មាន​បញ្ចូល​ការ​ផ្តល់ជំនួយ​ដល់អង្គការ​មិនមែនរដ្ឋាភិបាល តាមរយៈ​ស្ថាប័ន​ដែល​ជួលឲ្យ​គ្រប់គ្រង​ការងារនេះ ការ​ផត្ល់​ថវិកា​ដល់​អង្គការ​ពហុភាគី (ដូចជា ទីភ្នាក់ងារ​សហប្រជាជាតិ) និង​ការ​ចុះ​កិច្ចសន្យា​ជាមួយ​អ្នក​ផ្តល់សេវា​វិស័យ​ឯកជន​។ អ្នក​ផ្តល់​សេវាមកពី​វិស័យ​ឯកជន​ ប្រហែល​ជា​ត្រូវ​ឆ្លង​កាត់​ដំណើរការ​ដេញថ្លៃ​ខ្នាតតូច ដែល​ក្នុង​នោះ​នឹង​មាន​ការ​កំណត់​តម្រូវការ​សេវា​ជាក់លាក់ និង​មាន​ការ​ព្រម​ព្រៀងគ្នា​ពី​របៀប​រក​សេវា​ឲ្យ​បាន​ល្អ​បំផុត​ពី​វិស័យ​ឯកជន (ឧ. ការ​ផ្សព្វផ្សាយ​តាមប្រព័ន្ធ​ផ្សព្វផ្សាយ​ ។ល។) ឬ​តាម​រយៈនីតិវិធី​លទ្ធកម្ម​ពី​ប្រភព​តែមួយ អាស្រ័យ​ដោយមាន​ការឯកភាពពី​ក្រសួង​ការបរទេស និង​ពាណិជ្ជកម្ម​អូស្ត្រាលី។​ ស្ថាប័ន​ដែល​ជួលឲ្យ​គ្រប់គ្រង​ការងារ ត្រូវ​រៀប​រាប់​លំអិត​ពី​លក្ខខណ្ឌ​ទាងនេះ ក្នុង​សៀវភៅណែនាំ​អំពី​ការអនុវត្ត CIM។ [↑](#footnote-ref-9)
9. UN Women et al (2015) *Essential Services Package for Women and Girls Subject to Violence Core Elements and Quality* *Guidelines.* UN Women: New York [↑](#footnote-ref-10)
10. ការ​វិភាជន៍ថវិកា​ដល់​​វិស័យ​ឯកជន​ ត្រូវ​ធ្វើក្នុង​ទម្រង់ជាកិច្ចសន្យា មិន​មែនជា​ការផ្តល់ជំនួយ​នោះទេ។​ [↑](#footnote-ref-11)
11. ដូចជា ទិន្នន័យ​អំពីករណីអំពើ​ហិង្សា​ពាក់ព័ន្ធ​នឹង​យេនឌ័រ និង​ទិន្នន័យ​អំពី​ការ​ប្រើប្រាស់សេវា​ ជាដើម។​ [↑](#footnote-ref-12)
12. មានការទទួលស្គាល់ថា សកម្មភាពនេះ​ត្រូវ​ធ្វើ​ដោយ​មានការ​យកចិត្តទុកដាក់បំផុត។​ ប៉ុន្តែ បទពិសោធន៍​នៃ​កម្មវិធី TAF ក្រោម​កម្មវិធី EVAW ដែល​ទទួលបាន​ការ​គាំទ្រពី DFAT កន្លងមក បង្ហាញថា គេអាច​ប្រមូល​ទិន្នន័យ​នេះ​បាន​នៅថ្នាក់សហគមន៍។​ [↑](#footnote-ref-13)